Ondarroako Txomin Agirre Ikastoleak 50 urte beteko ditu - bizkaie.biz\nOndarroako Txomin Agirre Ikastoleak 50 urte beteko ditu\nBizkaie! 2018-10-31 08:05 Euskerea berbagai\nTxomin Agirre Bizkaiko ikastola barritzaileenetakoa da eta hezkuntza ibilbidea ospatzea hartu dau helburu.\nOndarroako Txomin Agirre Ikastoleak ikasturte osoan zehar 50. urteurrena ospatuko dau mundu guztiarentzat edegitako ekintza programazino zabalagaz. Kultura, kirola zein hezkuntza eta ekitaldi tradizionaletan parte hartu ahal izango da. Horrezaz gan, ikastolan bertan eta kanpoaldean hainbat berbaldi, adituek gidatutako jardunaldiak eta erakusketak egingo dira.\nUrriaren 31n, ikastolearen sorrerea gogoratzeko, Txomin Agirreko Guraso Alkarteak Animen Gaua berreskuratu dau antxina herrian ospatzen zala jakin ostean eta, beste ekimenez gan, Musika Eskolako ikasleen laguntzaz kalejirea egingo da. Ostean, txokolatadea. Ganera, txokolatadan jasotako dirua Ekai, gizarteak ulertu ez zeutsolakoan bere buruaz beste egin eban 16 urteko gazte transexualaren bizitzari buruzko dokumentala egiteko erabiliko da.\nIkastolea, Eleizbarrutiko Ikastetxeak sareko kide, Bilboko Gotzaindegiaren agindupean, Bizkaiko ikastola zaharrenetakoa da. 1968. urtean sortu eben ikastolen mobimentuagaz bat euskereari bultzadea emon eta euskeraz ikasi nahi eben ikasleen eskaeraz arduratzeko. Txomin Agirre Ikastoleari abade eta idazle ondarrutarraren izena jarri eutsien, Euskaltzaindiako kide eta Auñemendiko Lorea edo Kresala lako idazlanen egilearen izena.\nOrain, Txomin Agirre Bizkaiko ikastola barritzaileenetakoa da eta hezkuntza ibilbidea ospatzea hartu dau helburu eta, aldi berean, gizarteari eta inguruari ikastolako hormak zeharkatuko dituan balore eta hezkuntza tresnak eskaintzea, dino Alaine Solabarrietak, ikastolako zuzendariak.\nKontuak kontu, ikastoleak hezkuntza adituen agerraldiak antolatu ditu, berbarako, berbaldiak; Roberto Aguado psikologo klinikoak be, hezkuntza emozionalean aditua, berbaldia eskainiko dau familiei txiki, gazte eta nerabeen gogo-aldartea eta emozinoak ulertzen laguntzeko, bai familia inguruan edo familia ingurutik kanpo. Berbaldiak zein ganerako ekitaldiak dobakoak eta danontzako edegiak izango dira. Izan be, hezkuntza emozionala Txomin Agirreko pedagogia ardatzetako bat da ikasleen ikasketa garapena hobetzeko.\nIkastola ondarrutarrak hiru aste tematiko atondu ditu, kirola, kulturea eta zientziari zuzenduak: kirol arloan, kirolari profesionalak izango dira azalpenak emoten. Aste kulturalean, oraindino zehaztu barik, kazetariak, idazleak, bertsolariak, sukaldariak, musikariak eta aktoreak hurreratuko dira ikastolara. Eta Zientzia astean, ostera, ikastoleak mediku espezialistak, ikertzaile edo emakume zientzialariak gonbidau ditu.\nHorrezaz gan, herritarrentzako zein kanpotarrentzako ekintzen artean, ikasleek hiruhilekoan zehar Ulermenerako Irakaskuntza metodologiapean, Harvard Unibersidadean sortutakoa hezkuntzea, landutako proiektuen emoitzak aurkeztuko ditue. Eredua orain urte bi ezarri eben Txomin Agirre Ikastolan eta betiko azterketak eta testu liburuak ordezkatzea ahalbidetzen dau, izan be, unibersidade amerikarreko adituek aste honetan ikastolea bisitau dabe metodologiaren ezarpena aztertu eta gainbegiratzeko.\nIkastoleak Ondarroan izandako hezkuntza ibilbidea gainbegiratzeko argazki erakusketea antolatu dau; Alamedan ikusi ahal izango da zezeileko aste oso batean. Leku horretan bertan, ikasleek robotika eta programazino erakustaldia eskainiko dabe maiatzean, Ikastolako curriculumera batutako eta ikasleak arlo honetako lehen mailako txapelketetara eroan dituan sistema.\nAzken buruan, 50. urteurrenaren ospakizuna bagilean izango da ikastolako ikasle ohien biltzar eta afariagaz.


Urriaren 7an zabalduko da Kutxa Kultur Musikako egonaldietarako epea - Kutxa Fundazioa\nUrriaren 7an zabalduko da Kutxa Kultur Musikako egonaldietarako epea\nNoiz sortua: 05 Urria 2020\nAurreko edizioan, Idoia Asurmendi “Ido” abeslari gaztea, eta Siete C, Beste Urtaroak, Indian Feathers, Lemy River eta Cônvoi taldeak izan ziren partaide. Orain, berriz ere, Kutxa Kultur Musika musikaren eremuan egonaldi artistikoak egiteko programa ireki du. 2013an sortu zen, gure lurraldean nabarmentzen ari diren talde edo bakarlarien hazkundea eta garapen profesionala bultzatzeko bokazioaz.\nZortzigarren edizio honetako deialdian Gipuzkoako talde edo bakarlari guztiek parte har dezakete, baldin eta diskografia-kontraturik indarrean ez badute, baina ez da baztertzeko arrazoia lankidetza-kontratu, autoekoizpen edo lizentzia indarrean izatea.\nIzena emateko epea urriaren 7tik azaroaren 6 arte izango da.


Oreak ondutako elkarbizitza - Bizkaiko Hitza\nOreak ondutako elkarbizitza\n2018, martxoak 16 Albisteak, Asteburuko proposamena, Bizkaia, Gizartea 362\nIndustria iraultzak Bizkaian izan zuen eragina eta indarra zalantzan jartzerik ez da. Hala ere, iraultza hari buruz hitz egitean, burdinaren ustiaketarekin lotu ohi da, ia erabat, nahi gabe bada ere. Baina iraultza hark bestelako eremuetan ere ekarri zituen aldaketak. Iralan, esaterako, ogiaren ekoizpenaren inguruan ezarri zituzten berrikuntza haiek. Harino Panadera lantegiaren inguruan eratu zuen auzoa Juan Jose Iralak. Auzoko identitatean eta historian eragin handia izan du ogiak, beraz. Bestalde, kulturartekotasuna susta dezakeen elementu bat ere bada; ogia, era batera edo bestera, munduko txoko guztietan ez bada, gehienetan egiten dute. Premisa horiek biak eskuan, Ogiaren Festa antolatzen dute Iralan. Bihar dute laugarrena, Errege-erregina Katolikoak oinezkoentzako kalean, Kirikiño gisa ezaguna den plazan.\nLabeak eramango dituzte plazara. Eta nahi duen herritar orok bere ogia egiteko aukera izango du. Gero, bateko eta besteko sekretuekin ondutako ogi horiek dastatu ahalko dituzte bertaratzen direnek. Topaketa urrunago doala azaldu du Goizalde Azkona Gazte Leku elkarteko langileak. “Lehenengo urtean, umeentzako tailerrak antolatu genituen auzoko hainbat elkarterekin. Auzoan zegoen guztia ezagutzera eman nahi genuen. Iaz jada erabaki genuen elkarteen azoka antzeko bat egin behar genuela. Alegia, auzoan lan egiten duten elkarteek zer egiten duten erakusteko azoka bat”.\nHala, batean, ogiaren karpa jarriko dute; eta, bestean, elkarteen lana ikusarazteko txokoa. Tailerrak antolatuko dituzte, denetarikoak: bakoitzak bere alorra landuko du. Eta norbanako gisa ikuskizunen bat egingo duenik ere badago. “Hainbat jarduera lotu ditugu auzoko gazte eta nagusiekin. Besteak beste, capoeira egiten duen gizon batek erakustaldia egingo du; bi gaztek dantza saioa eskainiko dute, eta San Anton Iralabarri abesbatzak kantaldia emango du. Auzoko pertsona guztiek beren alea jarriko dute, ekarpena egingo dute festa hau aurrera eramateko eta denetarik egon dadin”.\nHalakoxea baita Irala: askotarikoa. Industrializazio garaiaren hasieran, Bizkaiko beste eremu batzuetara ez bezala, Iralara ez zen iritsi etorkin olderik; auzoa sortu gabe zegoen. “Pagasarri mendira igotzeko bidea besterik ez zen”. Eratu zuten, baina, Juan Jose Iralaren bidez. Eta horren bereizgarri egiten duten etxe ingeles koloretsuak ere eraiki zituzten.\nUrteen poderioz, auzoaren errealitatea aldatuz joan da. Eta Bilboko migrazioaren zati handi bat bertan elkartu da. “Etorkinen tasa %7 pasatxokoa da Bilbon. Irala eta Ametzolan, %11tik gora dago. Beraz, hori ere bazen beste arrazoi bat proiektu hau hemen sustatzeko”.\nKulturen aberastasun hori zabaldu eta batzuek eta besteek elkar ezagutzeko aprobetxatu behar zutela iritzita jarri zuten martxan auzoan darabilten proiektu komunitarioa. La Caixaren gizarte ekintzak, Bilboko Udalak eta Gazteleku elkarteak antolatzen dute. Apurka, auzootako elkarte askok parte hartzea lortu dute.\nKomunitatea lantzeko beharrak bultzatuta eraman zuten proiektua Iralara. “Auzo honetan elkarte mordoa dago, baita jatorri askotako herritar ugari ere, eta ideologia askotakoak. Auzoa ezagutu ostean, konturatu ginen oso jende gutxik ezagutzen zuela elkar, eta gauza bera gertatzen zela elkarteekin ere”. Beraz, auzoaren diagnosia egin zuten. Horretarako, auzoko langile eta herritarrekin hitz egin zuten. Hizketaldi horietatik atera zuten zeintzuk ziren auzoaren arazoak, premiak eta konpon zitezkeen bestelako kontuak.\nAuzoaren erradiografia egin ostean, zeintzuk konponbide behar dituen aztertu dute. “Elkarbizitzaren ideia hortik ere badoa. Zehaztu egin behar dugu zeintzuk diren herritarren lehentasunak, eta erabaki zer egin genezakeen hori aurrera eramateko eta bizitza hobe bat izateko gu bizi garen eta lan egiten dugun lekuan”.\nHelburu batzuk finkatuak dituzte. Besteak beste, ikusi dute Iralan, bereziki, adineko asko daudela. “Planteatu dugu zer egin dezakegun guztion artean pertsona horiei laguntzeko”. Hori, elkarbizitzari dagokionez. Baina auzoari bizitza eman beharra ere atera zen diagnositik. “Besteak beste, sustatzen hasi gara merkataritza, ostalaritza eta zerbitzuak elkarlanean aritu daitezen, eta auzoan erosteak eta kontsumitzeak duen garrantzia haiek azaldu dezaten”. Abiapuntu horiek sinergiak sortu dituzte auzoan, eta elkarte batzuen eta besteen arteko parte hartzea uztartu.\n+ “Besteena ezagutzea ere bada gure asmoa”


Livestorm: planifikatu, exekutatu eta optimizatu zure sarrerako webinar estrategia | Martech Zone\nBidaia murrizketen eta blokeatzeen ondorioz hazkundean eztanda egin duen industria bat bada, lineako gertaeren industria da. Lineako konferentzia, salmenta erakustaldia, web mintegia, bezeroen prestakuntza, lineako ikastaroa edo barne bilerak direla ... enpresa gehienek inbertsio handiak egin behar izan dituzte bideokonferentzia soluzioetan.\nSarrerako estrategiak web mintegiek bultzatzen dituzte gaur egun ... baina ez da dirudien bezain erraza. Beste marketin kanalak, softwarea deskargatzea eta bateragarritasuna, lurreratze orriak, inprimakiak integratzeko softwarea, bideo softwarea eta analisiak integratu edo horiekin koordinatu behar izatea ia beti beharrezkoa da lineako estrategia osatua hasieratik bukaerara arte eraikitzeko.\nLivestorm: eskaera, zuzeneko eta web mintegi automatizatuak\nLivestorm-ek webinar software errazagoa, adimentsua, hobea eta hobea eraiki du, erabiltzaileen esperientzia, marketinari buruzko informazioa eta automatizazioan oinarrituta dagoena.\nWebgunearen edozein estilo exekutatu dezakezu softwarea erabiliz:\nZuzeneko Webguneak - Livestorm arakatzailean oinarritutako HD soluzioa da, inolako software deskargarik egin behar ez duena. Gainera, pantaila partekatzea, Youtube edo beste edozein zuzeneko erreprodukzio zure web mintegian integratzea ahalbidetzen du.\nAldizkako web mintegiak - Ostalatu web mintegi bat saio anitzekin eta mantendu orrialde bera. Bisitariek aukeratutako data hauta dezakete zure erregistro orrian.\nAurrez Grabatutako Web Mintegiak - Akatsik gabeko mintegien esperientzia nahi baduzu, horretarako metodo bat aurrez grabatzea eta zure web mintegia igotzea da ikusleei erreproduzitzeko. Aski da play!\nEskariko Web Mintegiak - Kargatu zure web mintegia eta utzi irtenbideek nahi dutenean zure bideoa ikusten.\nOnena da, ez dago zure web mintegiak berriro erreproduzitzeko biltegiratze mugarik!\nLivestorm Ezaugarriak barne\nWebinar erregistroa - Pertsonalizatutako inprimakiak edo erregistro orrialdeak bertan eraikitzen dira. Gehitu eremu gehiago zure irtenbideak aurretiaz kalifikatzeko. Inprimakiak zure webgunean ere txerta ditzakezu.\nEmail Marketing - Inportatu zure kontaktuak, bidali posta elektroniko bidezko gonbidapen pertsonal bat eta bidali izen-emateak automatikoki gogorarazteko,\nIkusleekiko elkarrekintza - txatak, inkestak, galderak eta erantzunak, eta aurkezleek denbora guztian parte har dezakete zure webinarrekin.\nBerri - Hartu izen-emateen eta erreferentzien iturria, ikusi parte-hartzaileen inbutua, jarraitu parte-hartzea eta ikusi zure webinarreko izen-emateen profilak.\nEtiketa ezartzea - Gehitu Google Analytics, Intercom, Drift edo beste edozein script etiketa zure erregistro orrietan.\nIntegrazioa - Atera izen ematearen informazio guztia, inkesten erantzunak, datu analitikoak, edo integratu Zapier, Slack, posta elektroniko bidezko marketina, marketin automatizazioa, lurreratze orriak, ordainketa pasabideak, publizitatea, zuzeneko txata edo CRM batera bultzatu Salesforce-ra integratutako produktu baten bidez. , Microsoft Dynamics, Pipedrive, Salesmate, Zenkit edo SharpSpring.\nWebhooks eta APIa - Integratu Livestorm zure webgune edo plataformarekin bere API sendoarekin eta webhookekin.\nProbatu Livestorm doan orain\nDibulgazioa: honen filiala naiz ekaitza bizi.\nTags: sarrerako marketingekaitza biziMicrosoft Dynamicseskariko web mintegiakPipedriveaurrez grabatutako web mintegiakaldizkako web mintegiakSalesforceSaltzaileazorrotzwebinarwebinar mezu elektronikoen abisuakwebinar marketinawebinar plataformawebinar erregistroaWebinarszenkit


Eten (musika taldea) - Wikipedia, entziklopedia askea.\nEten (musika taldea)\nUnai de la Iglesia\nEten 1998an Nerbioi ibaiaren ezkerraldean sortutako musika taldea da.\nHasiera batean, hirukote gisa aritu zen rock, post-hardcore ildotik. Gerora, bikote bihurtuta, inprobisazioan oinarritutako rocka egiten hasi zen. Gaur egun ArtoArtian osatzen duten taldeetako bat da.\n6 Taldekideen aldi bereko proiektuak\n1998an Sestaoko Eusko Lorak dantza taldearen egoitzan sortu zen taldea, ia nahigabean. Hurrengo urtean Trapagako Elgero auzora aldatu zen, entseguak bertan egitera, bertako Elgeroko Aldapa elkarteari esker, eta hantxe sortu zituzten beren lehenengo kantuak.\nKantu horietako 8k osatu zuten taldearen lehenengo CDa (i/g). Muskizen grabatu zuen 2000. urteko Aste Santuan. Maketa hori grabatuta, Bizkaiko hainbat lekutan jotzen hasi zen, eta urte bereko abenduan Basauriko Gaztetokiko II. Maketa Lehiaketan sari bat lortu zuen, “Euskarazko talderik onena” saria, hain zuzen. Lehiaketako beste bi sarituekin (She’s eta Fomalhaut) disko bat osatu zuten, Urdulizeko Tio Pete Estudioan, Jose Lastra eta Carlos Velascoren gidaritzapean. Diskoa doan banatu zen.\nKantu berriak egiten eta Euskal Herri osotik jotzen jarraitu zuten 2002ko abenduan Jonanek taldea utzi arte. Ordura arte hiru kideek musika tresna guztiak txandakatzen zituzten, eta kanta batzuetan formazioa aldatzen zen.\nSendoak hartu zuen Jonanen lekukoa eta 2004an Berako MIK estudioan grabatu zuten bigarren CDa, ErTzEaN izenekoa. Garai horretan Jawbox taldearentzako tributo disko baterako Motorist kantaren bertsioa ere grabatu zuten, oraindik argitaragabea.\nFormazio berriarekin eboluzio sakona izan zuen taldeak. Izan ere, lan egiteko moduak aldatu eta zuzeneko inprobisatuak egiteari ekin zioten. Halakoa izan zen Sendoarekin egin zuten azkenengo kontzertua, Gorlizeko Xurrut aretoan, eta halakoak ere bikote gisa egindako guztiak 2008 urtera arte.\n2006ko udazkenean taldeak parte hartu zuen LURRA izeneko tailerrean. Tailerraren asmoa zen antzezlan bat osatzea hainbat arte-diziplinatako jendea elkartuz ZERO konpainiaren eskutik. Urriaren aste oso batez eskaini zuten aurretik laborategian landutako kontzeptu asko. Ez zen obra itxi bat izan, egunetik egunera egindakoa aztertu eta proposamen berriak tartekatzen ziren. Eten taldea, obraren soinuaz arduratzeaz gain dantzan eta antzezpenean ere aritu zen.\n2007ko apirilean, Bilborock aretoaren 10. urtemuga ospatzeko prestatu zuten jaialdirako Audience taldea gonbidatua izan zen. Zerbait berezia egitea zen asmoa eta Eten-ekin batera hiru kanta prestatzea erabaki zuten. Audience taldearen In a small town kantaz gain Angels Of Light taldearen My true body eta Velvet Underground taldearen Black Angel's death Song aurkeztu zituzten jaialdia ixteko. Azken kantu hori Alvaro Brutus-ek 2008an kaleratutako A Gran Bilbao Tribute to the Velvet Underground & Nico diskoan plazaratu zen.\n2007an hurrengo estudio lana sortzen eta grabatzen hasi ziren, taldearen lokalean bertan. Lan horretan bertsioen kontzeptua landu zuten, noraino den kantu bat beste baten bertsio, esaterako. 2008an kaleratu zuten Labeatzomorroen Bibisekzioa diskoa LP eta CDan. Musika txikiak eta eskulanak banatzeko sortu zen ArtoArtian katalogoaren partaide da taldea eta Arto Artianek berak banatzen ditu bere lanak.\n2009ko urtarrilean "Afeite al perro" zigiluaren bitartez bere lehen kasetea argitaratzen dute, "Kaseten" izenekoa. Bertan, A aldean Azkoitian The Ex taldearen aurretik jo zutenean egindako inprobisazioa agertzen da, "Jendaurrean" izenekoa eta B aldean haiek bakarrik lokalean espresuki egindako beste inprobisazioa sartu zuten, "Jendatzean" deiturikoa. 100 ale atera ziren.\n2010eko udan Mursego bakarlariaren eskutik, Mikel Laboaren eta Joxanton Artzeren Zaude Lasai kantuaren bertsioa sortu zuten bIDEhUTS plataformak urte bereko abenduaren 1ean aurkeztu zuten Txinaurriak disko bikoitzerako. Diskoak Laboaren omenez sortutako 18 bertsio biltzen ditu. Eten eta Mursegoren bertsioa Karlos Osinagak grabatu zuen Tolosako Bonberenea gaztetxean.\nUnai de la Iglesia -Portugalete- (1998-…)\nIbon Rodríguez -Sestao- (1998-…)\nETEN (2000, autoekoiztua) CD\nErTzEaN (2004, autoekoiztua) CD\nLabeatzomorroen bibisekzioa (2008, autoekoiztua) CD+LP\nKaseten (2009, Afeite al perro) CD\nAtx! (2015, autoekoiztua) CD\nBasauriko Gaztetokia (2001)\nUnderground. Reklofpilatio Vol.1 (2014)\nEten taldearen webgunea.[Betiko hautsitako esteka]\nTaldekideen aldi bereko proiektuak[aldatu | aldatu iturburu kodea]\nThe Extended Plays[Betiko hautsitako esteka]\nSestaoko musika taldeak\nOrriaren azken aldaketa: 11 otsaila 2021, 07:59.


18 hilabeteren buruan udal egoitza bat jasoko du Hendaitz gazte asanbladak\nHendaiako Sasiko gaztetxea hustu eta Suhiltzaileen kaserna zaharra okupatzeko sahiakera burutu du Hendaitzek. Llarunbateko okupazioa eman eta, Kotte Ecenarro auzapeza hurbildu zen Kaserna Zaharrera. Nahiko bortiz gazteen arabera, baina Herriko Etxeko bulegoetan eman ez diren negoziazioak eman ziren bertan. Auzapezak akordio bat izenpetu die, kaserna utzi, eta ordainetan 18 hilabeteren buruan udal egoitza bat emango diela Herriko Etxeak.\nBi urtez okupatu dute gazteek Sasiko, 2016. urteko ekainetik, eta lehen unetik ibili dira auzietan APHP Parisko ospitalarekin. Azkenik, hasieran galdegindako 10.000 eurotik gorako kalte ordainak eta isunak ordaintzea ere, errefusatu zuen epaileak. Oneka Jauregi Goiz Berrin izan dugu goiz hontan Euskal Irratietan.\nLapurtarren biltzarrak geldialdi bat egingo du\nEkitaldi ainitzek jasaiten duten bezala, antolakuntza taldearen akidura, odol berritze edo laguntzaile eskasa gatik, aurten deliberatu da Lapurtarren Biltzarra bestak geldialdi bat eginen duela. 1979an sortu bestak, Uztaritzeko Biltzarra omentzeko, baita ondare artistiko eta kulturala sustatzea zuen asmoa. Antton Lannes antolaketakoak aipatu dauku gogoetak deia izan zirela, bainan indarrak emanez ere, ez dute ikusi espero zuten odol berritzea.\nIrundik Hendaiara topoz pasatzen diren paperik gabeko etorkinak bueltan bidaltzen ditu Eusko Trenek\nJoan den astean salatu zuen LAB sindikatuak Irundik Hendaiara topoz, hots, trenez pasatzen diren paperik gabeko etorkinak momentuan berean trenez Irunera bidaltzen zituela EuskoTren entrepresa kudeatzaile publikoak. LAB sindikatuko Ekaitz Telleria eta EuskoTreneko Zuzendari Nagusia den Imanol Lezarekin mintzatu da Aimar Lopez lankidea.\nGiles Simeoni Régions et Peuples Solidaires federakuntzaren udako unibertsitatean egon da\nEstaturik gabeko nazioek oraino indarra dutela jakianrazi nahi izan dute ostegun huntan Régions et Peuples Solidaires federakuntzaren udako unibertsitatean. 3 egunez, Baionan, Korsika, Bretania, Euskal Herria, Alsazia edo Kataluniako ordezkariak biltzen dira, besteak beste, Europar hauteskundeak prestatzeko. Bake prozesua izan da gai nagusia atzo goizean, Konstituzioaren berazterketa eta Europa izanen dira ondoko eztabaidak. Hitz ordu hortara hurbildu den Gilles Simeoni Korsikako exekutiboaren presidentarekin mintzatu gira.\nAmaiur Alfaro “Bakardadea kudeatzea zaila da, bainan zure burua hobeki ezagutzeko egokia da”\nAzken momentuko prestaketa batekin, eta material zaharkitua izanik ere. Amaiur Alfaro prest da, igandean Solitaire du Figaro lasterketan sartzeko. Azken urtetan lehiaketak bazterrean utzi ondotik, 7 garren aldikotz egingo du estropada, helburu handiago batekin buruan, 2020an Vendeé Globe lasterketa, munduaren itzulia bakarrik egitea bakarrik.\nLe Havre hiritik, eta 4 etapaz osatua, Inglaterra hegoaldetik, Bretainia, galizia, eta charente-vendée aldean bukatzkeo, iraila erditsu arte iraun behar luke beraz bakarrik egiten duen lehiaketan. Lasterketa bezpera honetan, Goiz Berri saioan, Arantxa Idiederren gomita izan da Amaiur\nIgande honetan burutuko da Kontrabandisten lasterketa\nOssau irati sormarkak lan berezia eramaiten du belar eta ardailen kalitatear hobetzeko\n30 urte bete ditu Berttoli elkarteak\nGeroa gogoetazen ari dira Barkoxen\nKoronabirusa8: tratamenduak proban\nBidali esteka | Estekak | Web mapa


Urduñako Udala - Urduñako Udalak positiboki baloratu ditu 2019ko Otxomaio jaiak\nUrduñako Udalak positiboki baloratu ditu 2019ko Otxomaio jaiak\nHiriko kultur zein kirol taldeek eta Udal ordezkariek osatzen duten Jai Batzordeak Urduñako herritar guztiak gonbidatu nahi ditu ospakizunen inguruko iritzia ematera. Horrela, balorazio mezuak jasoko dituzte zikoina@urduna.com e-posta helbidean, Hirix aplikazioan zein Alondegian, horretarako berariaz eskuragai jarriko diren orrietan. Iritziak ekitaldiei zein bestelako alderdiei buruz izan daitezke: ekintzak, kokapena, ordutegiak, etab. Hurrengo urteei begirako ideiak ere jasoko dira. Jai Batzordea maiatzaren 29n bilduko da, 19:00etan, eta egun horretan egingo dute balorazio ofiziala herritarrek helarazitako iritziak aintzat hartuta.


Txillardegi in memoriam • ZUZEU\nEzin izan zuen bestela: Txillardegiri eskainitako saio monografiko batekin itzuliko gara denboraldi berrira, zapatuan, hilak 21, arratseko 20etan. Jokin Apalategi, Joxe Austin Arrieta, Laura Mintegi, Xabier Mendiguren, Maite Idirin, Joxean Agirre, Bernardo Atxaga…nor bere lekutik haren ekarriari begira, harekin zorretan.\nDugunari gutxi erreparatzen omen diogu; eta noizbait gabe geratzean, bere hutsunea nabari dugu. Zurtz utzi gintuen Jose Luis Alvarez Enparantzak, Txillardegik, pasa den urtarrilaren 14an. Atzera begira jarri eta, utzi berri duen hutsunea nola adierazi asmatu ezinik gabiltza, geu hamahiru urte egitera goazen honetan.\n(Ikusi emanaldia EITBko Nahierazn zerbitzuan)\n"Karakola segi hola" irratsaioak 20 urte Xorroxinen\n2 pentsamendu “Txillardegi in memoriam”-ri buruz\nSautrela 2012-01-20 15:37\nOrdu eta egun atzerapen hau, Donostiako Haur Danborrada bertanbeheratzeak ekarri du. Azkenean igandean retransmitituko baitute, juxtu SAUTRELA itzultzekotan zen egunean.\nhala bada, TXILLARDEGIri eskainitako saioa, Urtarrilak 21ean, larunbata, 20etan izango da, baina aurrerantzean, SAUTRELA ohiko saioak, igandetan izango dira, arratsaldeko 15’30tan g.g.b. Barkatu aldrebeskeria.\nYasin 2012-02-11 09:32\n-Entzuleak eaetsuzn harrapatu zituen testuinguru serio eta formal horretan jarri zuen adibideak. Negu Gorriak omen da Blade Runner ereduaren adibide euskaldun bat. Gazte euskaldun bezala munduaren aurrean kokatu ziren lehenak izan ziren hizlariaren ustez. Rap estiloa eta estetikarekin agertzen ziren (beraz mundu mailako joerei jarraituz), baina “euskalduna naiz eta harro nago” aldarrikatzen zuten (euren berezitasuna nabarmenduz). Jarrera hori hausnarketa baten eta erabaki arrazional baten ondorio zela aipatu zuen Jone Mirenek.


Bat-batean irten da eguzkia | Kirola | Berria\nBat-batean irten da eguzkia\nLekeitioko eta Zarauzko torneoak irabazi berritan, ibilbide profesionaleko joko punturik onenean dago Artola. Eskuko arazorik ezari eta azken urtean entrenatzen sartutako «orduei» egozten die sasoi ona.\nZintzoa da Iñaki Artola (Alegia, Gipuzkoa, 1994), eta ez du ezkutatzen harridura. «Egia esan, uda hasieran esan balidate sanmateoetako torneoan sartuko nindutela, kostatuko zitzaidan sinestea». 17an jokatuko du Logroñoko torneoko lehen partida, eta Julen Martijarekin ariko da. Izan ere, alegiarrari ia ezustean iritsi zaio bere ibilbideko «uda onenarekin» gozatzeko aukera —2014ko ekainean egin zuen debuta—. Jokoz bikain dabil, eta emaitzek ere lagundu diote. Erakustaldiak emanez irabazi ditu Zarauzko —Jon Ander Albisurekin— eta Lekeitioko —Mikel Larunberekin— torneoak, baita Bizkaia torneoko binakako partida guztiak ere —Albisurekin—.\nArtolaren urtea ez da izan ona, ez behintzat txapelketei dagokienez. Lau eta erdikoan, ligaxkan sartu zen, baina hiru partidak galdu zituen. Binakakoan, ez zuten aukeratu hasieratik aritzeko, eta buruz burukoan, Elezkanok kanporatu zuen lehen partidan. Itzalpean aritu da, partida nagusietatik kanpo, eta enpresako beste aurrelari batzuek partida hobeak jokatzen zituztela ikusten. Artola, baina, ez zen larritu. «Entrenamenduetan jokoz nengoela ikusten nuelako ez nintzen urduritu. Pilota eskutik ateratzen ez zaizunean urduritzen zara, baina ez zen kasua. Azken urtean entrenatzeko denbora gehiago izan dut, konpromiso gutxiago izateak hori ahalbidetzen du, eta batez ere eskuak ondo izateak. Asko entrenatzeko, beharrezkoa da eskuak ondo izatea. Nire ibilbideko aste asko igaro ditut partidatik partidara, aste osoan ezin entrenatuta. Eta nabaritzen da».\nArtolak uda osoa darama maila onean, baina erakusleihoa Zarautzen eta Lekeition iritsi zaio. «Uda honetako partidarik onena, agian, ez dut torneoetan jokatu. Bat dut gogoan: Zabalak eta biok Bakaikoari eta Aretxabaletari irabazi genien, Sopelan [22-17]. Gaizki hasi, eta buelta eman genion. Hura jaialdiko lehen partida bat izan zen, eta, halakoetan ondo jokatzen baduzu, ezkutuan igarotzen da. Egun pilotan dagoen mailarekin, lehen eta hirugarren partidak ere oso gogorrak dira, eta hura partida handia izan zen. Baina, tira, Zarauzko eta Lekeitioko finalak ere handiak izan dira, baita Olaizola II.aren aurka Lekeition irabazitakoa ere. Seinale ona da udako zure partidarik onena zein izan den ezin aukeratzea».\nArtola gutxitan bezala gozatzen ari da uda honetan. Inoizko mailarik onenean? «Bada, agian, bai. Binakako txapelketako finalerdiak jokaturikoa naiz, baina orduan joko gutxiagorekin nenbilen». Baina zergatik orain? «Ez da garai jakin bateko kontua, lan baten fruitua baizik. Pilotalekuan, entrenatzen, ordu gehiago sartzeko aukera izan dut, eta hortik dator hobekuntza. Aldaketa txiki batzuk ere egin ditugu prestaketan, lan fisikoa pilotalekura egokituz. Eta, noski, eskuak. Aurreko urteetan asko sufritu dut eskuekin».\nBaina zortea ere behar da, eta Artolak zintzotasuna azaleratu du berriz. «Nik badakit Urrutikoetxea gaixotu izan ez balitz ziurrenik ez nituela partida hauek jokatuko. Urrutikoetxea urte osoan dago puntan, eta, logikoa denez, udan torneo asko jokatuko zituen. Kasualitateak ere gertatzen dira. Pilotan ez dakizu noiz iritsiko zaizun aukera, eta horretarako ere prest egon behar duzu». Aurrelaria pragmatikoa da: «Ni joko askorekin egongo nintzateke berdin-berdin, baina agian erakusleihoa faltako zitzaidan. Aukera eta joko puntua elkartu dira». Asegarceren irizpideari dagokionez, aldagai gehiago daude, enpresak, uda honetan, aukera on gutxi eman dizkielako Bengoetxeari eta Lasori.\nEta orain, sanmateoak, lehen aldiz gainera. «Udako torneo politenetarikoa. Txapelketa txiki bat bezalakoa da. Gustura arituko naiz Martijarekin. Larunberekin torneoa irabazi izanak konfiantza eman dit. Orain arte Albisurekin bakarrik irabaz nezakeela zirudielako, eta beste atzelariekin ere ondo molda naitekeela ikusi da».\nBi atariko Asegarcen\nSanmateoen ondoren hasiko da lau eta erdiko txapelketa, eta Artolak atariko bat jokatu beharko du Asier Arteagaren aurka, hilaren 28an, Azpeitian, Jon Alberdiren debut jaialdian. Asegarceko beste atarikoa Unai Lasok eta Victor Estebanek jokatuko dute asteburu horretan, ziurrenik, Errioxan.\nBestalde, Mikel Urrutikoetxeak atzo jaso zuen senda-agiria, eta etzi erabakiko du, proba baten ondoren, larunbatean Galdakaon, eta igandean Bermeon jokatuko duen. Urrutikoetxea mononukleosiak jota egon da, eta ez du partidarik jokatu azken bi hilabeteetan. Orain, sasoia hartzea falta zaio.


I Com 2004an bakarkako bere lehen albuma argitaratu zuen. Bertan, dub, pop elektronikoaren eta Chicagoko house kutsua eta punk ukitu handia nabariak dira, Professional Distortion, Requiem For A Hit eta Happy Violentine singletan ikus daitekeen bezala.\nPrince eta Black Dog, edo Aphex Twin eta Kompakt-en 12″ berria nahasteko ahalmenarekin, aukeratzeko garaian gaitasun harrigarria erakusten du. Eta horri esker, guztia borborka sortzea eta festaren haria jarraitzea lortzen du.\n2007. urteaz geroztik egoitza Parisen zuela, Kittinek Batbox izeneko bakarkako bigarren albuma argitaratu zuen 2008an. 2009an, berriz, The Hacker musika-lagunarekin batera egindako “Two” izeneko bigarren albuma argitaratu zuen. Bi lanak Nobody’s Bizzness bere disko-etxearekin argitaratu zituen. The Hacker lagunarekin batera, mundu osoan egindako bira luze baten ondoren, 2010ean nahasketa eta elkarlan pare bat argitaratu zituen. 2011. urtearen hasieran All You Need lana argitaratu zuen eta artistaren ahots tinkoa eta baxu elektroklasikoko ildo indartsua berreskuratu zituen. 2013an, Miss Kittinek bakarkako hirugarren albuma aurkeztu zuen: Calling From The Stars .Miss Kittinek plateren aurrean karisma eta inspirazio handia erakusten du. Hamar urte luzez bere irudi gogorra landu ondoren, gaur egungo dantza-musikako artista errespetatuenetako eta ezagunenetako bat bihurtu dute.\nTrampasek 1995. urtean ibilbide oparoa hasi zuen euskal kabina onenetan. Hala, Txitxarro eta Pravda diskoteka gailenetan DJ egoiliar izatera heldu zen, eta nazioarteko jaialdietan, besteak beste, Big-Bang musika jartzea lortu zuen. Ima Txill-Autekin taldea osatu eta musika-proiektu diferentetan jardun zuten. Bere freskotasunari eta talentu handiari esker, Óscar Mulero, Jeff Mills eta James Ruskin beste artista handi batzuekin erlazionatu da; izan ere, zaletasunak eta estiloak ere haiekin partekatzen ditu. Gaur egun, bere ibilbidearen une gozoenean dago, urte honen hasieran “Exquisite Klub” sortu baitu. Egitasmo honetan, gainera, bere aldamenean ditu Koldo Intermusic laguna. “Exquisite Klub” hileko ostiral batean egiten da Bilboko Blue Fever-en.\nJavi Francok 1990eko hamarkadaren amaiera aldera hasi zuen sustatzaile eta DJ gisa bere ibilbidea. 1998. urtean NoData kolektiboa sortu zuen, musika elektronikoaren kultura zabaltzeko asmoz. 2005eko azaroan Fever kluba inauguratu zuen. Orduz geroztik bertako zuzendarikide da. Une horretatik aurrera, DJ gisa, besteak beste, Gante, Montpellier, Viena, Rotterdam, Berlin, Munich eta Europako beste hainbat hiritan musika jartzen jasi zen.\n2008az geroztik, Guggenheim Bilbao Museoarekin elkarlanean burutzen duen Art After Dark proiektuaren programazio artistikoaren arduradunetako bat da. DJ gisa entzuleekin konektatzeko erraztasun handiagatik nabarmentzen da. Bere saioetan oso modu dotore eta finean nahasten dituen elektronika eta teknoa bikain konbinatzen ditu.\n13 de maiatza de 2016 .


PCR proba gehiago ari dira egiten Tolosaldeko adinekoen egoitzetan - Tolosaldea - Tolosaldeko ataria\nPCR proba gehiago ari dira egiten Tolosaldeko adinekoen egoitzetan\nTolosaldeko Ataria 2020-10-15 13:45\nBirusaren hedapena geldiarazteko egingo dituzte probak. Pasa den ostiralean hasi ziren eta bihar amaituko dute.\nGipuzkoako Foru Aldundiak eta DYAk PCR probak areagotu dituzte Tolosaldeko, Goierriko, Azpeitiko eta Azkoitiko adinekoen egoitzetan. Guztira 1.500 PCR proba egingo dituzte. Pasa den ostiralean hasi ziren lan horretan eta bihar arte luzatuko dira. Egoera epidemiologikoa dela eta aukeratu dituzte eskualde horiek eta eskualdeari dagokionez, Tolosa, Villabona eta Zizurkilgo adinekoen zentroetan egingo dituzte. Probak erabiltzaileei eta langileei egingo dizkiete eta helburua da zentro horietan birusa ez sartzea, eta positiboak egonez gero hedapena geldiaraztea.


[Erreportajea] Elkarrekin Ikasiz, euskara aukera bihurtzeko sarea : Oarsoaldeko Hitza\nElkarrekin Ikasiz dinamikan parte hartzen duten boluntarioetako batzuk.\nElkarrekin Ikasiz programa egi bihurtu dute Lau Haizetara Euskaltzaleon Topaguneak, udalak, Errenteria-Oreretako LHko ikastetxeek eta sarearekin bat egitea erabaki duten boluntarioek. Azken horiek ezinbestekoak dira; euren denbora eta prestutasuna oinarrizko osagaia da programa aurrera ateratzeko, eta aitortza egitearekin batera, deialdia luzatu dute Josu Arizmendi eta Txuss Alfonso Lau Haizetarako kideek, eta Ainhoa Diez Susperregi boluntarioak. Gurasoek euskara ez dakitelako etxeko lanak egiteko garaian laguntza behar duten LHko lehen mailatik laugarren mailarako ikasleei laguntza eskaintzea da asmoa.\nHori helburu behinena, baina ez bakarra: «Zaintza sarearen parte izan nahi du, kohesio sozialaren lagungarri, ezberdinen arteko interakzioak sustatzeko bitartekoa». Etxeko lanekin lagundu bai, baina euskaraz aritzeko astean behineko tartea ere eskaintzen du, «ipuinak, kantak eta jolasak egiten ditugu haurren beharren arabera moldatuz programa».\nDonostiako Hasi eta Ikasi programaren berri izan zutela pandemia aurretik kontatu du Arizmendik: «Beraiekin elkartu ginen. Etxeko lanekin zentratuta daude, baina ez euskarari zentralitatea emanda. Guk gurera ekarri dugu euskara erdigunean jarrita». Iaz esperientzia pilotua egin zuten, hiruhilekoa. Ikasturte honetan boluntarioek garrantzi berezia izango dute, «beraiek direlako programa honen erdigunea».\nGabonetatik bueltan martxan\nDatorren urtean, Gabonen ondoren jarriko dute martxan programa, eta dagoeneko zortzi boluntario daude izena emanda. «Gutxienez sei behar ditugu, LHko sei ikastetxe direlako herrian eta eskolako bana lotuta nahi dugu», azaldu dute. Halere, zenbat eta boluntario gehiago izan, orduan eta erantzun zabalagoa emateko aukera izango dutela zehaztu dute, eta horretara deitu dituzte herritarrak: «Behar den bakarra da euskaraz jakitea eta prest egotea haurrekin astean behin ordubetez etxeko lanekin laguntzeko, edota euskaraz aritzeko. Lau Haizetarak boluntarioak biltzen ditu programara, eta eskolek aukeratzen dituzte ikasleak, beharren arabera».\nJoan den urtean boluntario gisa aritu zen Diez, eta aurten errepikatzea erabaki du: «Oso gustura aritu nintzen. Lau haurrekin izan nintzen eta niretzako esperientzia oso aberasgarria izan da, harreman polita sortu genuen. Etxeko lanen batean laguntzen nien, baina batez ere, jolasak, ipuinak eta horrelakoak lantzen genituen».\nBalorazioa oso positiboa Lau Haizetarak egin duena, baina baita ikastetxeena ere Arizmendiren hitzetan, «hamabi bat ikasle aritu ziren». Eragiteko halako espazioak sortzea «ezinbestekoa» dela esan du Alfonsok: «Euskararen erabilera sustatzeko balio du, baina hortik harago kohesio sozialerako tresna ere bada, eta beraz, zenbat eta boluntario gehiago lan honetarako, orduan eta interakzio gehiago sortuko ditugu etorri berri diren familiekin, edo bertakoak izanik euskara ez dutenekin. Etorkizuneko gizarteari begira gure komunitateari begira egiten dugun ekarpen txikia da».\nEuskara ez duten gurasoengana heltzea da Lau Haizetarak markatu duen beste erronketako bat, «harrera modukoa egin nahi diegu, izapideak egiten lagundu, dituzten beharrei erantzun…». Aurten abiatuko dute harrera proiektu hori, «Elkarrekin Ikasiz programa bezala, handituko da boluntarioak baldin badaude».\nElkarrekin Ikasizen parte hartzeko galdetegi bat bete behar dute boluntario izan nahi dutenek web orrian. Izena ematen dutenekin Lau Haizetara jarriko da harremanetan. «Boluntarioak behar ditugu gure aletxoa jartzen jarraitzeko, erreala den behar horri erantzuteko, euskara oinarrian jarrita».\nIpuin kontaketa. 17:30. Lur Kortarekin 3-5 urteko haurrentzat Lekuona Fabrikan. 18:20. 6-8 urteko haurrentzat.\nFamilia Jolasean.18:00. Markolako jolastokian.\nKuadrillategi, 18:00. Foru plazan.\nKantuz Jalgi Plazara.18:00. Herri Arte Eskolaren emanaldia Xabier Olaskoagan.\nBertso saio literarioa.19:00. Alaia Martin eta Julio Soto bertsolari eta Oier Guillan gai jartzailearekin, Niessenen.\nKantu jira eta udal txistulariak.12:00. Herriko Plazatik abiatuta.\nKontzertua. 22:00. Skakeitan eta Kai Nakai Lekuona Fabrikan.


Durangaldeko 5 ibilbide esanguratsuenak | Durangaldea Turismoa\nDurangaldearen orografiak ehunka txoko, bazter, inguru eta paisaia ikusgarri sortzen ditu eta horiek hainbat eta hainbat ibilbide eskaintzen dizkigute: pausoz pauso Durangalde osoa ezagutzeko aukera ematen dutenak, zein ibilbide laburren bidez gure txoko eta leku zoragarriak gozatzeko aukera ematen dutenak.\n1. GR 229 Mikeldi ibilbidea\nLuzera: 8-17 km, etaparen arabera\nIraupena: 3-5 ordu, etaparen arabera\nMikeldi Ibilbidea ibilbide zirkular luzea da, guztira, 86 kilometro osatzen dituzten bost etapatan banatua:\n1. Durango – Atxondo: 17 km – 4/5 ordu\n2. Atxondo – Berriz: 8,5 km – 3 ordu\n3. Berriz – Garai: 15 km – 4/5 ordu\n4. Garai – Amorebieta-Etxano: 16,5 km – 4/5 ordu\n5. Amorebieta-Etxano – Durango: 17 km – 4/5 ordu\nAhalegin handiegirik egin gabe, ibilbide honetan zehar eskualdeko herri eta auzo ederrenak bisitatu ahal izango ditugu, eta bertako baserriak, erdi aroko galtzadak, dorretxeak eta ondarea ezagutzeko aukera izango dugu naturaz gozatzen dugun bitartean. Eskualdeak gordetzen dituen leku magiko eta elezaharrez beteriko txokoak agertuko zaizkigu etapa bakoitzean.\nIbilbide hau egiteko aholkuak:\nEtapek zailtasun berezirik ez dutenez, ohiko funtsezko aholkuak dira bete beharrekoak. Eguraldiaren araberako jantziak eta oinetakoak erabili, eta etaparen arabera behar izango duzun janaria eta ura eraman\n2.Arrazolako bide berdea\nIraupena: 2 ordu eta erdi\nIbilbide honetan Durango eta Arrazola lotzen zituen trenbide zaharra zeharkatuko dugu. Oso ibilbide lasaia da, eta baserri eremu zoragarrian barrena ibiliko gara Alluitz, Larrano eta Anboto mendien babesean. Bidean atsedenleku ugari daude eta, gainera, Bizkaiko baserririk zaharrenetarikoa ere ikusiko dugu, fatxadan 1509 urteko inskripzioa duena.\nFamilian egiteko oso bide egokia da, inolako zailtasunik ez du, eta bidean tabernak ere aurki daitezke jana edo edana erosteko.\n3. Urkiolako portutik Anbotora\nLuzera: 10,9 km\nUrkiolako Parkeko gailurrik garaiena da Anboto mendi mitikoa. Ibilbide honetan paisaia ederrez gozatuko dugu eta, gainera, gailurreraino igo gabe ere inguru zoragarri horretan murgiltze hutsa plazera izango da. Gailurrerainoko igoera hiru etapatan antola dezakegu, eta etapa bakoitza txango bakartzat hartu ere: Urkiolatik Asuntzera; Asuntzetik Pagozelaira eta Pagozelaitik gailurrera.\nAnboto gailurra eremu arriskutsua izan daiteke eguraldi txarrarekin; beraz, ondo neurtu behar da noraino iritsi nahi den. Gainerakoan, eguraldiaren araberako jantziak, labain ez egiteko oinetakoak eta makilak eramatea gomendagarria da. Janaria eta ura ahaztu gabe, jakina.\n4. Zaldi Gorri ibilbidea\nLuzera: 90 km\nIraupena: norberaren erritmoaren arabera\nZaldi Gorri ibilbidea Durangaldea zaldiz inguratzen duen ibilbide zirkularra da. Eskualdeko udalerri guztiak zeharkatzen ditu, eta hiru etapatan gauzatzen da:\nIbilbide honetan, batez beste 200 edo 300 metroko sestra hartzen da, hiriguneetatik urrun eta asfaltaturiko bideak saihestuz.\nIbilbide erraz samarra da, eta Durangaldearen orografia aberatsaz gozatzeko aukera ematen du\nIbilbide hau gidaririk gabe egiten da, seinaleztaturik dago panel, QR seinale, gezi eta abarren bidez, eta oso modu errazean gauza daiteke. Gainera, bidean beharrezko zerbitzuak aurkituko ditu zaldizkoak: ostalaritza eskaintza, komunikazio errazak etab.\n5. Ardoa eta Arrainaren ibilbidea. GR 38\nLuzera: 20 km (5. etapak) / 27 km (6. etapak).\nIraupena: 5 ordu (5. etapak) / 6 (6. etapak)\nIbilbide honek Arabar Errioxako mahasti-lurrak Bermeon itsasoarekin lotzen ditu, eta bidean paisaia liluragarriak zeharkatzen ditu. Antzina mandazainek erabiltzen zuten bidea izanik, oraindik ere antzematen dira horren arrastoak. Bide horretan, Durango hiribildua salgaiak trukatzeko helmuga garrantzitsua zen, eta bertatik igarotzen dira ibilbide honen 5. eta 6. etapak.\n5. etapa: Otxandio – Durango\nOtxandiotik abiatu eta Urkiolako Natur Parkean barrena, Durangorainoko bidea egiten du.\n6. etapa: Durango – Gernika\nDurangotik Urdaibaiko Biosferaren Erreserbaraino eramango gaitu bide honek, Garai eta Berrizeko lurretan barrena. Bidean, Goiuria auzo ezaguna edo Momoitioko nekropolia bisitatzeko aukerarekin.\nIbilbide honek Durangaldean bi aukera ematen ditu; alde batetik Busturialdera jo daiteke, Bermeo edo Gernikaraino, eta, bestetik, Lea-Artibaira jo dezakegu; Lekeitio edo Ondarroaraino.\nNext PostUrkiolatik Anbotora


Metalgintzako langileek kontraeskaintza luzatu diote patronalari\nMobilizazioei eutsiko diete Bizkaiko metaleko beharginek, Enpresen Federazioari presioa egiteko. Izan ere, salatu dutenez, patronalak egindako eskaintzak langileen egoera "modu arinean" baino ez du hobetzen. Iragan asteazkenean protesta egin zuten Barakaldon, eta bortizki oldartu zitzaien Ertzaintza. Poliziaren etengabeko presioa ere salatu dute langileek.\nMetaleko langileen greba. Argazkia: Gedar\n2019ko azaroaren 8a\nBizkaiko metaleko langileek kontraeskaintza aurkeztu dute, iragan astean patronalak egindako eskaintzari erantzuteko. Bi aldeen arteko solasaldia abenduaren erdira arte luzatuko da beraz, eta astean hiru aldiz bilduko dira.\nLangileen ordezkariek jakinarazi dutenez, patronalaren azken eskaintzak "modu arinean" baino ez du hobetzen soldatei, kontratazioei eta lan zamari loturiko egoera. "Uneak eskatzen duen planteamendutik urrun" kokatu dute ugazaben proposamena, eta langileek irabazitakoa kentzeko "atzeranzko jarrera" leporatu diete patronalekoei.\nHala, sindikatuek hiru puntu gehitu dizkiote mahaira ateratako proposamen berriari: malgutasuna zein behin-behineko kontratazioa alde batetik; aldi baterako enpresen bidezko kontratazioa bestetik; eta genero berdintasunerako planak, azkenik.\nPatronalak, oraingoz, ez du inongo erantzunik igorri. Dena den, negoziaketarako bi hitzordu adostu dituzte datorren asterako. Langileek, bitartean, mobilizazioei eusteko asmoa adierazi dute.\nHerenegun, negoziaketen blokeo egoera salatzeko eta protesta egiteko, Barakaldoko (Bizkaia) BECen aurrean elkartu ziren beharginak. Haien aurka oldartu zen Ertzaintza, eta kolpeka eragotzi zien eraikinean sartzea. Bestalde, Poliziaren etengabeko presioaren berri eman dute azken egunetan langileek. Besteak beste, ertzainek egindako telefono deiak salatu dituzte.\nMartxoaren 26ko ikasle grebarekin bat egin du UIBk\nGreba Orokorrarekin bat egin du GKSk, langileriaren lan eta bizi baldintzak hobetzeko neurrien bila\nBizkaiko metalean aurreakordioa sinatu ahal izatea lortu dute langileek, hilabeteetako borrokaren ostean\nBeste zortzi borroka egunera dei egin dute Bizkaiko metalean\nBizkaiko metalgintzako langileak greban, hirugarren egunez jarraian


Facility Services edo Support Services-en bidez, Eurest Euskadin deitzen diogun moduan, bezeroei, heuren negozioarekin jarrai dezaten, solaskide bakarra eta kontratu bakar batean zerbitzu malgu, zuzen eta ekonomikoen multzoa eskaintzen diegu.\nBarneko zein kanpoko lorategien diseinua, inauste eta heskaien moztea, ureztatze kontrola, zohien birsorkuntza, landare-osasunerako tratamenduak, izurrien kontrola.\nEguneroko garbiketa, obra garbiketa, beira garbiketa, ikuztegia, alfonbra eta moketa garbiketa, emakumearentzako higiene zerbitzua, lurzoruentzako tratamenduak.\nKlimatizazioa, ACS produktuak, elektrizitatea, tximistorratzak, igogailuak, suteak ekiditeko prebentzioa, zurgintza, margolaritza, sarrailagintza, legionelaren aurkako tratamendua\nZelatariak, sarrera kotrolak, CCTV zaintza sistemak, segurtasun planak, alarma zentralak.\nHarrera, telefono bidezko arreta, barneko zein kanpoko posta, bilera gelen kudeaketa, reprografia.


Garilak 26 taldearen emanaldia Trianako jaietan - Oñati - Goiena.eus\nGarilak 26 taldearen emanaldia Trianako jaietan\nAitziber Aranburuzabala Juldain 2019-07-07 15:17\nIkusmina sortu zuen Trianako jaietan atzo, zapatua, Garilak 26 taldeak egin zuen emanaldiak; izan ere, ETBko Goazen telesaileko aktore Maria Redondo da egun, taldeko abeslaria eta gaztetxo askok aprobetxatu zuten aukera hari kantuan entzun eta, bide batez, sinadurak eskatzeko.\n2011n Bizkaian sortutako erromeria taldea da Garilak 26, eta Maddi Elortza uberatarra ere seikoteko kidea da. Sekulako giroa jarri zuten Oñatiko Goiena parkean garai ezberdinetako euskal kantuekin osatutako emanaldi bikoitzean; izan ere, bi zatitan banatu zuten, 20:00etatik 22:00etara lehenengoa, eta afalostean ekin zioten berriz ere, ordu txikiak bitartean.


«Mikelen osasun egoera eta espetxea ez dira bateragarriak» : Oarsoaldeko Hitza\nJose Antonio Sanchez Mikel Arrieta larri gaixo dagoen euskal presoaren sendagilea.\nDonostia Ospitaleko mediku traumatologoa da Jose Antonio Sanchez. Erretiroa hartuta dago jada, azken urteetan Lartzabalgo anbulatorioan jardun ostean. Mikel Arrieta larri gaixo dagoen preso oreretarra bere pazientea zen, eta Sanchezek lagundu zuen urte askoren buruan Arrietak duen gaitzari izena-abizenak jartzen. Hori guztia gutun bidez, Arrietak berak zein presoaren familiak kontatutako sintomak, eta espetxetik aterata Andaluziako ospitaletan egindako plaka eta analisien bidez egin zuen. Inoiz ez du Arrieta zuzenean artatzeko aukerarik izan.\nArgi dio Sanchezek, «Mikelen osasun egoera eta espetxea ez dira bateragarriak, are gutxiago etxetik eta konfiantzazko medikuengandik 1.100 kilometrora izanik».\nEspondilartropatia kroniko seronegatiboa HLA B27 positiboarekin gaixotasuna du Mikel Arrietak. Zer da zehazki?\nGaixotasun erreumatikoa da, dauden askoren artetik bat, baina besteak baino konplexuagoa da. Oso gaztetik hasten da garatzen gaixotasuna eta autoimmunea da; hau da, gorputzak ez ditu berezkotzat jotzen berak dituen egiturak. Ornoarteko lotailuak, adibidez, ez ditu ezagutzen, ez ditu bereak balira onartzen, eta horri aurre egiteko kaltzioa pilatzen du bertan lotailu horiek mugi ez daitezen; beste hainbeste gertatzen da irisarekin, guztiei gertatzen ez bazaie ere. Gaixotasuna duten batzuei artikulazio txikietan eragiten die, kasu horietan gorputzarentzat arrotz bihurtzen dira artikulazio arteko lotailuak; eta beste batzuetan artikulazio handietan eragiten die: aldakak, belaunak… Gorputzaren atal ezberdinei eragin diezaieke gaixotasunak, oro har, gorputzaren egitura kolagenoei eragiten die, lotailu, kapsula eta abarrei, eta erantzun autoimmunea horien funtzioa eragoztea izaten da. Prozesu oso mingarria eragiten du, eta eguneroko bizitzan kontu txikienetan ere normaltasunez aritzea zailtzen du, baldintzatu, ezintasuna sortu gaixotasunaren agerraldi bakoitzean, gogorren erasotzen duenean. Horrek fisikoki eragiten du zalantzarik gabe, baina baita psikologikoki ere.\nEspetxean nola aurre egin gaixotasunak gogorren erasotzen duenean?\nKrisialdi larriak sortzerakoan, zehazki behar dira errehabilitazioa eta fisioterapia erantzun autoimmune hori guztia eragozteko. Hanturaren aurkako medikazioa dosi altuetan eman beharra dago kasu horietan, baita konplexuagoak diren botika biologiko edota metrotrexatoa eta halakoak. Hori zaila bada kanpoan zaudenean, etxean, espetxean eramatea izugarria da.\nGaixotasuna erreumatikoa da, autoimmunea, ezintasuna eragiten duena, eta broteak izaterakoan, medikazioa dosi altuetara igota ere, ez da nahikoa izaten oinazea arintzeko. Hori betirako da, eta badakizu behin diagnostikoa egiten dizutenean.\nGaixotasuna bera da, erantzuna bera da, baina ez da gauza bera gaitza ezagutzen duten sendagileak hurbil izatea hura kontrolatzeko, edo bakarrik egotea familia mediku batekin.\nNola eragiten dio gaixotasun honek kalean dagoen pertsona bati?\nBrotea duzunean erabat baldintzatzen dizu bizimodua, ez zara gai ezer egiteko ez fisikoki, ezta psikologikoki ere.\nGaixotasuna fisikoa da, baina psikologikoki ere eragiten dio, beraz, gaixoari egoerak?\nBai noski, hala da, eta batzuetan, gainera, guk pentsatzen duguna baino askoz ere gehiago eragiten dio arlo psikologikoari, aldarteari, pertsonak duen animoari. Egun osoa medikazioarekin pentsatzen egon behar duzu, posturen pendiente, oinazea duzu. Igeriketa egitea positiboa da gorputzaren pisua arintzen delako uretan.\nBrotea ez dagoenean hobeto sentitzen zara, bizimodua ia normal egin dezakezu, baina beti duzu Damoklesen ezpata hori buru gainean, oinazea noiz hasiko den beldur. Egoera horretan bizitzeak baldintzatzen du psikologikoki. Batzuetan hori okerrena da.\nEspetxean are okerragoa da egoera. Pentsa, ez duzu familia giroa, konfiantzazko medikurik; bi horiek gaitza eramaten laguntzen dute.\nArrieta bisitatzeko aukerarik baduzu?\nEz. Dena gutun bidez egiten dugu. Familia da gakoa. Diagnostikora heltzea zaila izan zen, bera aztertzea falta zitzaidan. Analitikek eta plakek bat egiten zuten prozesu erreumatiko batekin, baina abizena jarri behar genion.\nEta hori ezinbestekoa da egoki tratatu ahal izateko.\nNoski. Ez da gauza bera artritis psoriasiko bat, erreumatoidea, artrosis degeneratiboa, edo artritis infekziosoa. Denak dira erreumatikoak, baina ezberdinak dira, eta bakoitzak bere tratamendua behar du. Lehenengo abizena beharrezkoa da gutxienez, eta ahal bada, guztiak. Badirudi Mikelen kasuan dena aurkitu dugula.\nHalere, medikazio biologikoa egokiagoa da, eta berak, espetxean egonik ezin du hori hartu, oso garestiak direlako eta paziente bakoitzari hozkailu txiki batean eraman behar zaizkio. Metrotrexatoa, hanturan aurkakoak eta analgesikoak hartzen ditu. Etxean balego, edo gutxienez etxetik gertuko espetxe batean, aukera izango luke behar denean adituen kontsultara joateko, eta ezinbesteko duen errehabilitazioa adituekin egiteko.\nErlazionatutako edukiaEtxeratzeko garaia da


Krisialdian ere, gizarteratze enpresek enplegua sortzen jarraitzen dute Euskadin – Gizatea\nKrisialdian ere, gizarteratze enpresek enplegua sortzen jarraitzen dute Euskadin\nJoan den abenduaren 20an, Euskadiko gizarteratze enpresen 2010eko gizarte-txostenaren datu nagusiak aurkeztu ziren. Txosten honetan, 44 enpresa parte hartu dute, iaz baino 3 gehiago.\nDonostian ospatutako gizarteratze eta laneratze enpresen IV. Jardunaldian, Gizateako kide diren gizarteratze enpresen 2010eko gizarte-txostenaren datu nagusiak aurkeztu ziren.\nGizarte-txostenaren helburuetako bat, gaur egungo egoeran gizartearen eta ekonomiaren alorrean gizarteratze enpresek egiten duten lanari buruz gizarteari informazioa ematea da.\nGizarteratze enpresek erakusten jarraitzen dute gizarte-bazterketa pairatzeko arriskuan diren pertsonak laneratzeko tresna baliagarria direla. Hala ere, azpimarratu beharra dago, gizarteratze enpresetan 1204 langile aritu direla guztira. Horietatik, 630 pertsona egon dira laneratze prozesuan: %39,5 gizonezkoak eta %60,5 emakumezkoak. Laneratze prozesua bukatu duten pertsonen %51,3 ohiko lan merkatura sartu da, %42,5 lan merkatu arruntean eta %8,8 gizarteratze enpresan.\nBeren funtzionamendu arauen arabera funtzionatzen dute gizarteratze enpresek merkatuan. Gizarteratze enpresek, gainerako enpresek ez bezala, pertsonak gizarteratzen eta laneratzen dituzte. Horixe da gizarteratze enpresen bereizgarria. Krisialdian egonda ere, lan- eta produkzio- ingurunera egokitzeko gai direla erakutsi dute 2010ean. Produktuak saltzetik eta zerbitzuak eskaintzetik izan dute 2010eko diru-sarreren 569,54. Haien diru-sarreren %28,53, ordea, diru-laguntza publikoetatik dator. Beraz, gizarte-gastu izateaz gain, diru-laguntza publikoak gizarte-inbertsio ere badira. Gizarteratze enpresen guztizko fakturazioa %4,3 igo da 2009. urtearen aldean. Bezero-zorroaren %86 bezero pribatuak dira eta %14 sektore publikokoak.\nEra berean, gizarteratze-enpresek gero eta toki handiagoa dute gizarte- eta elkartasun-ekonomian. Bestalde, Espainiar estatuan dauden 200 gizarteratze-enpresetatik 47 (%23,5) EAEn daude; eta azken horietako 44 (%22) Gizateako bazkide dira. Horren erakusle da Gizarte Ekonomiaren 5/2011 Legea onartzea; lege horrek marko juridiko komuna ezartzen du Gizarte Ekonomian eta gizarteratze-enpresak biltzen ditu horren barruan.\nAurrekoa Aurreko sarrera: Gizarteratzeko eta Laneratzeko Euskadiko Enpresen IV. Jardunaldia ospatuta\nHurrengoa Hurrengo sarrera: Argitalpena: Laneratzeko Enpresetako Laguntasun Prozesuen Hobekuntza


Antzerki-jarduera profesionaletarako diru-laguntzak. Hitzartutako zirkuitua duten proiektuak (2017) - Kultura saila - Euskadi.eus\nAntzerki-jarduera profesionaletarako diru-laguntzak. Hitzartutako zirkuitua duten proiektuak (2017)\n2017. urtean zehar burutuko edo hasiko diren antzerki-jarduera profesionaletarako diru-laguntzak emateko arauak ezartzea eta deialdia egitea. Modalitatea: hitzartutako zirkuituetako produkzioak\nDiru-laguntza koprodukzio baterako eskatzen bada, eskatzaileak gutxienez ekoizpenaren % 33ko parte-hartzea izan beharko du. Eusko Jaurlaritzaren diru-laguntzak ez du inoiz gaindituko produktore eskatzailearen parte-hartzearen % 49a.\nInprimakia: Hitzartutako zirkuitua duten proiektuak (xls , 89.0 KB)\nEredu guztiak (deskargatu) (zip , 723.13 KB)\nEredu guztiak (deskargatu) (zip , 724.67 KB)


Alzheimerra duten gaixoen senideek egoera salatzen dute, laguntzarik eta baliabide publikorik ez dutelako | Consumer\nAlzheimerra duten gaixoen senideek egoera salatzen dute, laguntzarik eta baliabide publikorik ez dutelako\nBesteak beste, etxez etxeko laguntza orokortzea eta eguneko zentro gehiago jartzea eskatzen dute.\nAtzo Alzheimerraren Nazioarteko Eguna zela eta, Alzheimerra eta beste dementzia batzuk dituzten Gaixoen Senideen Espainiako Konfederazioak (CEAFA) eta Kontsumitzaile eta Erabiltzaileen Erakundeak (OCU) gaixo horien familien egoera “dramatikoa” salatu zuten, gaixotasun horri aurre egiteko laguntzarik eta baliabide publikorik ez dutelako.\nAlzheimerra duten gaixoek gaitasun fisikoak eta mentalak gero eta gehiago hondatzen dira, eta horrek erabateko mendekotasuna eragiten du. Gaixotasuna zama afektibo eta ekonomiko handia da familia eta gizarte osoarentzat. Gaixo horiei arreta egokia emateko, gaixo bakoitzeko batez besteko gastua 29.000 eta 36.000 euro bitartekoa izaten da urtean, gaixoak igarotzen duen fasearen arabera.\nGainera, OCUk emandako datuen arabera, gaixoen %3k eta haien zaintzaileek bakarrik jasotzen dituzte etxez etxeko zerbitzuak; %2k telelaguntza zerbitzua jasotzen dute; %0,5ek eguneko zentroetan jasotzen dute arreta, eta %1,5ek finantzatutako egoitza batean dute plaza.\nHorregatik, CEAFAk eta OCUk bat egitea erabaki dute, administrazioek baliabide gehiago eman ditzaten eskatzeko, batetik, gaixoei arreta hobea eskaintzeko eta, bestetik, familiek jasan behar duten karga -finantzarioa eta afektiboa- arintzeko. Zehazkiago, bi erakundeek eskatzen dute orokortzea etxez etxeko laguntza, eguneko zentroen eta egoitzetan itundutako plazen kopurua, zaintzaileentzako tele-laguntza zerbitzuak edo familiak atseden hartzeko programak.\nAipatutako bi erakundeek beste neurri batzuk hartuko dituzte, besteak beste, ikuskaritza-bisatua behar duten egungo prestazioetara iristeko beharrezkoak diren izapide burokratikoak sinplifikatzeko, adin-mugak kentzeko eta mendekotasuna duten pertsonak babesteko sistema bat sortzeko Autonomia Pertsonalaren Legea onartzeko.\nALZHEIMER salaketa senideak


Irekia Eusko Jaurlaritza - Gobierno Vasco :: EHAA xedapena 201802167\nGaiak: PLAN PARTZIALAK; INGURUGIRO-INPAKTUA; ALDAKETA; DERIO\nHurrenkenaren zenbakia: 201802167\n2017ko urriaren 10ean, Derioko Udalak eskabide bat aurkeztu zuen Mantuliz sektorearen plan partzialaren (aurrerantzean, Plana) aldaketari buruzko ingurumen-ebaluazioa estrategiko sinplifikatua egiten hasteko. Eskabidearekin batera, zenbait dokumentu aurkeztu ziren, hala nola Planaren zirriborroa eta ingurumen-dokumentu estrategikoa; azken horrek Ingurumen Ebaluazioari buruzko abenduaren 9ko 21/2013 Legearen 29. artikuluan ezarritako edukia zuen. Gainera, ingurumen-dokumentu estrategikoan, dokumentu hori egin duten pertsonak aipatzen dira, sinatuta dago eta amaiera-data dauka.\nAbenduaren 9ko 21/2013 Legearen 30. artikulua betetzeko, 2017ko abenduaren 19an, Eusko Jaurlaritzako Ingurumen Administrazioaren Zuzendaritzak egoki ikusten zituzten oharrak egiteko eskatu zien zenbait erakunderi, ohar horiek oinarritzat hartuta ingurumen-organo horrek ingurumen-txosten estrategikoa egin zezan. Zehazki, kontsulta egin zitzaien Eusko Jaurlaritzako Kultura Ondarearen Zuzendaritzari eta Osasun Publikoaren eta Adikzioen Zuzendariordetzari –biak Eusko Jaurlaritzarenak–, Bizkaiko Foru Aldundiko Kultura Zuzendaritzari eta Bizkaiko Ekologistak Martxan elkarteari. Era berean, Derioko Udalari izapidea hasiko zela jakinarazi zitzaion.\nHalaber, espedientean jasotzen den dokumentazioa eskuragarri ipini zen Ingurumen, Lurralde Plangintza eta Etxebizitza Sailaren web-orrian, interesdun orok egoki ikusten zituen ingurumen arloko oharrak egin zitzan.\nBehin ingurumen-ebaluazioari buruzko abenduaren 9ko 21/2013 Legearen 30. artikuluan ezarritako epea amaituta, Eusko Jaurlaritzako Kultura Ondarearen Zuzendaritzaren eta Bizkaiko Foru Aldundiaren Kultura Zuzendaritzaren txostenak jaso dira, eta espedientean bertan islatu da haien emaitza.\nIngurumen-ebaluazioari buruzko abenduaren 9ko 21/2013 Legearen 1. artikuluan xedatutakoaren arabera, lege horren helburua da ingurumenean ondorio adierazgarriak izan ditzaketen plan, programa eta proiektuen ingurumen-ebaluazioa arautu behar duten oinarriak ezartzea, eta, horrenbestez, ingurumenaren babes-maila handia bermatzen du lege horrek, garapen jasangarria sustatzea helburu izanik.\nDerioko Mantuliz sektoreko Plan Partzialaren Aldaketa ez dago Euskal Herriko Ingurugiroa Babesteko otsailaren 27ko 3/1998 Lege Orokorraren IA eranskinean (ohiko ingurumen-ebaluazio estrategikoaren aplikazio-eremua ezartzen duena), ez baitu ezartzen legez ingurumenaren gaineko eraginaren ebaluazioa egin behar zaien proiektuak etorkizunean baimentzeko esparrurik eta ezin baitie eragin Natura 2000 Sareko guneei, ezta ondare naturalari eta biodibertsitateari buruzko oinarrizko legeria edo Euskal Autonomia Erkidegoko natura zaintzeko legeria aplikatuz emandako arau-xedapen orokorrek edo nazioarteko hitzarmenek eragindako ingurumen-babeserako erregimenen bat duten eremuei ere, tokiaren kudeaketarekin loturarik eduki gabe.\nAztertuta geratu dira Derioko Mantuliz sektoreko Plan Partzialaren ingurumen-ebaluazioaren espedienteko txostenak eta dokumentazio teknikoa, eta kontuan hartu da ingurumen-dokumentu estrategikoa zuzena dela eta indarreko araudian ezarritako alderdiekin bat datorrela. Horrenbestez, txosten horiek aintzat hartuta, Ingurumen Administrazioaren Zuzendaritzak –ingurumen arloko organo eskuduna den aldetik otsailaren 27ko 3/1998 Legearen eta Ingurumen eta Lurralde Plangintza eta Etxebizitza Sailaren egitura organikoa eta funtzionala ezartzen duen apirilaren 11ko 77/2017 Dekretuaren arabera– judizio-elementu nahikoa dauka, eta, beraz, ingurumen-txosten estrategiko hau ematen du, zeinak Planaren proposamenean ingurumen arloko alderdiak sartzearen alde egiten baitu eta Plana aplikatzearen ondorio adierazgarrien aipamena jasotzen baitu, baita sartu behar diren azken oharrak ere, soilik ingurumen arlokoak.\nLehenengoa.– Derioko Mantuliz sektoreko Plan Partzialaren Aldaketari buruzko ingurumen-txosten estrategikoa formulatzea, Derioko Udalak sustatua, jarraian adierazten diren zehaztapenekin:\nBideragarritasun teknikoa, ekonomikoa, hirigintzakoa eta merkataritzakoa hobetzeko irizpideei helduta gaur egungo antolamendua arrazionalizatu beharrak ekarri du plana aldatzea.\n– Merkataritza-ekipamendu berezi bat sortzea, erakarpen-elementua izango dena.\n– Sektorearen antolamendua aurkitutako zailtasun geoteknikoetara egokitzea, bizitegi-lurzatiak kenduz.\n– Eraikigarritasunaren berbanaketa gauzatua izateko egokienak diren eremuen artean. Horrek etxebizitzen kopuru garbia handitzea dakar, Derioko Plangintzako Arau Subsidiarioetan aurreikusitako kopuruarekin alderatuta, eta etxebizitza guztietatik familia askorentzakoak (kolektiboak, eta neurri txikiago batean, atxikitakoak) diren etxebizitzen kopurua handituko da gehien, familia bakarrekoen kaltean.\nIngurumen-eragin esanguratsuak sor ditzaketen planaren ondoriozko jarduerak gehienbat bideratuta daude erakarpen-elementu bat izatea nahi den merkataritza-ekipamendu berezi bat sortzera. Hori dela eta, litekeena da mugikortasunaren areagotzeari lotutako eragin hauek handitzea: negutegi-gasen isurketak, kutsatzaile atmosferikoak eta zarata-mailak. Inpaktu horietako batzuk zuzentze aldera, bide-sarean hobekuntza batzuk egitea proposatzen da, merkataritza- eta bizitegi-garapen berriaren bide-arintasuna eta -segurtasuna bermatzeko. Zenbait proposamen egin dira eremua Bilboko metropoli-barrutiko garraio-sarearekin lotzeko. Litekeena da, beraz, Derioko Mantuliz sektorearen Azpiegituren Konexiorako Plan Bereziaren berrikuspen bat behar izatea. Plan hari martxoaren 16ko 476/2005 Foru Aginduak behin betiko onarpena eman zion (2005eko apirilaren 19ko BAO, 73. zk.).\nBestalde, bere garaian sektorea urbanizatzeko proiektuaren barruan egindako lur-mugimenduek, oraindik bukatu gabe dauden horiek, grabitazio- eta higadura-prozesuak eragin dituzte, eta horrek ezpondak behar bezala egonkortzea eskatuko du, bai haien leheneratzea eta eraginpeko eremuan integratzea ere.\nB.– Planaren ezaugarriak aztertu ondoren, eta abenduaren 9ko 21/2013 Legearen 31. artikuluaren arabera, lege horren V. eranskinean ezarritako irizpideak aplikatuko dira planari ingurumen-ebaluazio estrategiko arrunta egin behar zaion zehazteko.\n1.– Planaren ezaugarriak: bereziki arlo hauek hartuko dira kontuan:\na) Planak zer neurritan ezartzen duen proiektuetarako esparrua. Planak ez dauka baldintzatzailerik, besteak beste, kokapen, ezaugarri, neurri edo funtzionamenduari dagokionez, proiektuen ingurumen-inpaktuaren ebaluazioari buruzko legedian zerrendatutako kategorietako baten batekoak diren proiektuak etorkizunean baimentzeko.\nb) Planak zer eragin duen beste plan edo programa batzuetan: Plana bateragarria da eremuko lurralde-plan partzialekin eta sektorialekin (LPP eta LPS), zehazki, Bilboko Area Funtzionalaren LPParekin, ibaiertzak eta errekaertzak antolatzeko LPSarekin eta jarduera ekonomikoetarako eta merkataritza-ekipamenduetarako lurzoruaren sorkuntza publikoaren LPSarekin. Derioko Mantuliz sektoreko Azpiegituren Konexiorako Plan Berezia berrikusi behar da, eta, behar izanez gero, antolamendu-proposamen berrira egokitu beharko da.\nc) Plana egokia den edo ez, bereziki garapen jasangarria sustatzeko egindako ingurumen-oharpenak integratzeko. Planak eremuaren antolamendua aldatzen du bideragarritasun teknikoa, ekonomikoa, hirigintzakoa eta merkataritzakoa hobetzeko irizpideei helduta, sektorearen garapena ahalbidetzeko, indarreko arau subsidiarioetan ezarritako parametroei eta egiturazko elementuei eutsiz.\nd) Planarekin lotutako ingurumen-arazo esanguratsuak. Ez da aurkitu Plana gauzatzearen ondoriozko ingurumen-arazo esanguratsurik, betiere, besteak beste, segurtasunari eta osasunari, ingurumenari, paisaiari eta kutsadura akustikoari dagokienez indarrean dagoen araudia betez gauzatzen badira ukitutako eremuarekin lotutako esku-hartzeak eta jarduerak.\nEraginen eta eragina jasan lezakeen gunearen ezaugarriei dagokienez, eraginpeko lekuaren inguruan ez da aurkitu ez naturagune adierazgarririk, ez alda daitekeen eremu ingurumen-baliodunik edo -kalteberarik, eta ez du Planaren aplikazioagatik larriagotu litekeen ingurumen-arriskurik.\n3.– Neurri babesle eta zuzentzaileak indarreko araudiaren arabera gauzatuko dira, Ingurumen Txosten Estrategikoak formulatzen duen ebazpenean adierazitakoarekin bat, eta, aurrekoaren aurkakoa ez den orotan, Ingurumen Agiri Estrategikoan eta Planean bertan jasotakoarekin bat etorriz. Obren faserako kontuan hartuko dira, orobat, eta aplikatu ere aplikatuko dira Manduliz sektorea urbanizatzeko proiektuaren ingurumen-inpaktuaren adierazpenean jasotako neurriak (adierazpen hura Ingurumeneko sailburuordearen 2006ko otsailaren 10eko Ebazpenaren bidez eman zen). Hauek dira neurri horiek, besteak beste:\nJarduera-eremua balizatuko da eta ez zaie inola ere eragingo ipar-ekialdeko eta hego-mendebaldeko baso-formazioei. Gainera, markatu eta babestuko dira aurreikusitako jardueren eraginik jasoko ez duten eremuko zuhaitz-orpoak.\nEragotzi behar da eremuan dagoen flora exotiko inbaditzailea gehiago hedatzea. Horretarako, neurri zehatzak hartu beharko dira, lehenengo, dauden aleak erauzteko, eta bigarren, gehiago ez zabaltzeko. Esaterako, dokumentu hauetan ezarritako gomendioak hartuko dira kontuan: EAEko flora aloktono inbaditzailearen diagnosia, Bizkaiko flora aloktono inbaditzailea.\n– Lurren eta soberakinen kudeaketa:\nIngurumen-dokumentuan esaten den bezala, landare-lurren geruza kenduko da aldatuko diren guneetan.\nBaimendutako soberakin-biltegira eramango dira proiektuan sortutako indusketa-soberakinak, eta indarreko legerian ezarritakoaren arabera kudeatuko dira.\n– Azaleko uren babesa:\nLurrak mugitzearen ondorioz sortzen diren solido esekiak saihesteko, eta eraikuntza-hondakinen edo olio-hondarren isurketa posibleak saihesteko, aldi baterako dekantazio-putzuak eta sedimentuei eusteko barrerak ezarriko dira, zeinetatik jariatze-ura ibiliko baita, eta plataforma iragazgaitzak ezarriko dira dekantazio-putzuei eta koipea kentzeko tangei lotutako tresnak garbitzeko.\nIbilgailuen gurpilak garbitzeko eremu bat ezarriko da. Garbiketa honetako ura dekantazio-putzu batera bideratuko da.\nmakinen mantentze-lanetarako eremuak hidraulikoki isolatuko dira eta efluenteak jasotzeko sistema bat edukiko du.\nAhalik eta gehien murriztuko da ibilgailuen joan-etorria eremuan dauden errekastoen jabari publiko hidraulikoan, eta dituen babes-zerrendak errespetatuko dira. Ustiaketa-fasean, lur-landaretzaren gerrikoak izan beharko ditu. Beraz, ibaiertzetako landaretzarik ez dagoen lekuetan, landatu egin beharko da. Nolanahi ere, jabari publiko hidraulikoaren gaineko edozein jarduerak arroako erakundearen baimena beharko du (Uraren Euskal Agentziarena).\n– Induskatutako lurzoruen kontrola:\nDerioko Udalari eta Ingurumen Sailburuordetzari jakinarazi beharko zaizkie lur susmagarriak hautemateagatiko kutsadura-arrasto guztiak, Lurzorua kutsatzea saihestu eta kutsatutakoa garbitzeko ekainaren 25eko 4/2015 Legearen 22.2 artikulua betetzeko.\n– Paisaia leheneratzea eta higadura-prozesuak kontrolatzea:\nEgindako lur-erauzketak eta lur-mugimenduak egonkortu eta behar bezala leheneratu beharko dira. Horretarako, leheneratze-plan berezi bat ezarriko da non sartuko baita espazio horiek berlandareztatzea inguruko balizko landaretzako bertako landaretza-espeziekin. Zehazki, ipar-ekialdeko eta ekialdeko inguruetako ezpondetan, eremuan dauden hostozabalen basoetako espezieak erabiliko dira.\nObrak egin eta garbiketa-kanpainak dirauen bitartean sortutako hondakinak kudeatzeko, Hondakinei eta lurzoru kutsatuei buruzko uztailaren 28ko 22/2011 Legean eta berariazko arauetan xedatutakoa beteko da.\nOlio erabiliak Industrian erabilitako olioaren kudeaketa arautzen duen ekainaren 2ko 679/2006 Errege Dekretuan eta EAEn erabilitako olioaren kudeaketa arautzen duen irailaren 29ko 259/1988 Dekretuan xedatutakoaren arabera kudeatuko dira.\nZaratari buruzko azaroaren 17ko 37/2003 Legea garatzen duen urriaren 19ko 1367/2007 Errege Dekretuaren 22. artikuluan aurreikusitakoaren arabera, zonakatze akustiko, kalitate-helburu eta isuri akustikoei dagokienez, obrak egitean erabiliko diren makinak egokitu egin beharko dira kanpoan erabiltzeko makinen soinu-isuriei buruz indarrean dagoen araudian ezarritako aginduetara, eta, bereziki, eta hala badagokie, Kanpoan erabiltzeko makinek ingurumenean sortzen dituzten soinu-isuriak arautzen dituen otsailaren 22ko 212/2002 Errege Dekretuan (apirilaren 28ko 524/2006 Dekretuak aldatua) eta arau osagarrietan ezarritakora.\n– Mugikortasun jasangarria:\nFuntzionamendu-fasean, ingurumen-dokumentuarekin batera emandako trafiko-azterlanean aurreikusitako neurriak ezarriko dira, zehazki, inguru horretan dabiltzan garraio publikoko lineen geralekuak ezartzea eremutik hurbil.\nIV. Ingurumen Esparru Programa 2020 egitasmoak eraikigintza eta eraikuntza jasangarriagoa sustatzea ezarri zuen lehentasun gisa, baliabideak euren bizi-ziklo osoan erabiltzea eta ostean ere sortutako hondakinak aprobetxatzea lehenetsiz [2017rako lehentasuna]. Horrenbestez, eraikinetan energia-aurrezpena eta -efizientzia bultzatzeko eta energia berriztagarriak sustatzeko, kontuan izan beharko dira eraikuntza jasangarriko dagokion gidan jasotako gomendioak. Neurri horiek, gutxienez, alderdi hauetan eragin beharko dute:\n– Energia. Berriztagarriak ez diren iturrietatik datorren energiaren kontsumoa eta/edo sorkuntza murriztea.\nBigarrena.– Ingurumen-dokumentu estrategikoan eta ingurumen-txosten estrategiko honetan ezarritakoa oinarri hartuta, honako hau zehaztea: aurrez ikusitakoaren arabera, Derioko Mantuliz Sektoreko Plan Plan Partzialaren Aldaketak ez du kontrako ondorio esanguratsurik izango ingurumenean, eta, beraz, ez da ingurumen-ebaluazio estrategiko arruntik egin behar.\nHirugarrena.– Ebazpen honen edukiaren berri Derioko Udalari ematea.


Ikastaroak eta euskararekiko konpromezuak Asmoz Fundazioan\nGerra Zibilaren inguruko ikastaro berri bat eskaintzen du eta “Tribuaren Berbak” saioan lantzen diren sekuentzia didaktikoak aurkezten ditu\n“Hizkuntzen mundua eta euskara deskubrituz”\nBi hizkuntza ofizialen erabilera sozialaren desoreka konpentsatzeko, euskarak lehentasunezko tratua behar duela kontutan hartuz; eta, bestetik, soziolinguistika lantzeko material gutxi dagoela ikusita, interesgarria jo du Asmoz Fundazioak, ETB1eko “Tribuaren Berbak” programan landutako edukiak, DBH mailako material didaktiko osagarri gisa lantzea. Proiektuaren helburu nagusia da ikasleak inguratzen dituen errealitate soziolinguistikoaz jabetzea eta eleaniztasunaren eta euskararen aldeko jarrera aktiboa izan dezaten sustatzea.\nEuskal industria Espainiako Gerra Zibilean ikastaroa\nEuskal Herriko industriak Gerra Zibilean eta gerraostean bete zuen lekua ezagutzera emateko MOOC formatuko doako ikastaroa antolatu du Asmoz Fundazioak, Gipuzkoako Foru Aldundia eta Eusko Jaurlaritzaren laguntzari esker.\nIkastaroa euskaraz eta online eskainiko da.\nHauexek dira ikastaroaren helburuak:\nGerra Zibilean eta gerraostean industriak izan zuen egitekoa ezagutzera ematea, alderdi ekonomiko eta militarrez haratago\nMilitarizazioak enpresaburuen eta langileen baitan izan zituen ondorio politikoak eta lan alorrekoak agertzea\nEmakumeak industria militarizatuan izan zuen zeregina eta gerra amaitu osteko emakume ereduaren bilakaera aztertzea\nEnpresen militarizazioari buruzko material grafikoa zabaltzea\nEuskal Herriko arkitektura industriala eta herri lanak (1936- 1939)\nGerraosteko euskal industriaren egoera ezagutzea\nIkastaroaren xehetasun guztiak hemen topa daitezke: Euskal industria Espainiako gerra zibilean


Publicado por Buruntzaldea IKT enero 30, 2014\n8 MARKA PERTSONAL eta TALDEKO 13 ERREKOR BERRI Ordizian ospatutako Errendimenduko Ligako 4. jardunaldian\nPrestakuntzaren fase hontan gogor aritu ziren gure igerilariak\nPasa den larunbatean errendimenduko ibilbidean dauden taldeko infantil, junior eta absolutuek ligako laugarren jardunaldia izan zuten Ordiziako Majori igerilekuan. Bertan, taldeko 9 igerilari aritu ziren Tolosaldea IKT-ko igerilariekin lehian.\nBi talde bakarrik izateagatik txapelketa azkarra eta gogorra izan zen, igerilariek froga desberdinak nahiko jarraian burutu behar izan baizituzten. Hala ere, gure igerilariak oso txukun eta indartsu aritu ziren. Egindako froga askotan marka pertsonalak egitea lortu zuten eta taldeko zenbait errekor polit berri batzuk ezartzea ere bai.\nFrogen aldetik, nesketan Itsaso Tolosak 50 tximeletako marka berria lortu zuen 32''12 eginez eta gipuzkoako sailkapen bateratuan bigarren postuan sailkatu zen. Egindako beste bi frogetan, 50 libre eta 100 bizkar frogan bosgarren eta lehenengo postuan sailkatu zen buruz buru.\nNaiara Lizaso 50 libre, 200 libre eta 50 tximeletan aritu zen. Oraindik forma onenean ez badago ere, txukun aritu zen hiru frogetan. Naiarak 4x100 libre erreleboko postan egin zuen igeri ondoen, ohi baino kontrol eta lasaitasun gehiagorekin egin baitzuen igeri eta denboraldiko marka onena eginez, berriro ere distantzia hobeto maneiatzen hasi dela erakutsi zigun.\nNahia Jie Villamedianak egindako hiru frogetan marka pertsonalak lortu zituen. 50 libren 32''40 egin zuen. Froga hontan irteera nahiko mantsoa izan zuen eta erreakzio hobearekin 31 segundutan egoteko moduan dela uste dugu. 100 bizkar frogan bere marka pertsonala 1'13''68an utzi zuen eta 100 estiloetakoa 1'19''72an. 100 bizkar frogan bigarren izan zen sailkapen bateratuan eta 100 estiloetan berriz laugarren.\nAinara Garcia bular estiloko 100 eta 200 metroetan aritu zen. Marka pertsonalik egitea ez zuen lortu eta frogak ondo kontrolatzea asko kostatu zitzaion baina hala ere bi frogetan gipuzkoako sailkapen bateratuan lehenengo postuan izan zen.\nAzkenik, Jone Vazquez-ek eta Janire Berasartek 800 libreko marka pertsonalak hobetzea lortu zituzten. Jonek 10'31''53an utzi zuen marka berria eta Janirek berriz 10'38''97an. Biak ere oso gogotsu eta indartsu aritu baziren ere, Janireren 800a aipatzekoa da bereziki. Froga ondo neurtzea kostatzen bazaio ere, orain aste gutxi egindako marka minutu erdian hobetzea lortu zuen.\nMutiletan, Iñigo Ibarburu, Mikel Esnal eta Haitz Mitxelena aritu ziren. Haitzek 50 libre eta 200 libreko markak hobetu zituen 27''18 eta 2'08''19 eginez.\nIñigok eta Mikel Esnalek ez zuten marka pertsonalik lortu baina benetan gogor aritu ziren. Mikel Esnal lehenengo postuan sailkatu zen 50 libren eta bigarren 50 tximeletan. Iñigo berriz, lehen postuan izan zen 50 tximeletan eta bigarren 50 libre eta 200 libre frogetan.\nTALDEKO ERREKOR BERRI ESANGURATSUAK\nEgindako marken artean, aipatzekoak izan ziren taldeko errekor berri bilakatu ziren marka batzuk. Bereziki Itsaso Tolosaren 50 tximeletako 32''12a, 17 urteko eta absolutu maila errekor berria. Jone Vazquez-en 800 libreko marka (10'31''53) 16 urteko eta absolutu mailako errekor berria izan zen baita ere eta Nahia Jie Villamedianaren 100 bizkar frogako 1'13''68a berriz, 13 urteko errekor berria izan zen.\nAste hontatik aurrera, gure igerilariak jada Gipuzkoa, Euskadi zein Espainiako Txapelketak prestatzen hasi dira. Pixkanaka, forma hobean ikusiko ditugula pentsatzen dugu eta txapelketa hauetan marka onak lortzen ikusiko ditugulakoan gaude. Hurrengo zita otsailaren 8 eta 9an izango dute, Azpeitian ospatuko den Gipuzkoako Neguko Txapelketan.\nAUPA EKIPO!! ANIMO TA LATIGO!!


Momo kaleko lanian hasi zen. Bere kajarekin herriz herri ibiltzen zen, relojuak eta saltzen, tabernaz taberna. Gero konpaktoekin hasi zen. Espainolez ondo zekien baina, itxura egiten zuen, etzekiela ondo, hartara gehiago saltzen zuela esaten zuen. Batzuetan ernegatuta zegoen. Zergatik etzen saiatzen konstrukzioan, esaten nion nik. Konstrukzioan, paperik gabe mixeria zegoela, esaten zidan berak. Bere bi lagun hala ari ziren. Irunen, pabelloi batzuk egiten ari ziren. Kotxe patrulla ikusten bazuten, zulora! Hura joandakoan, atera. Eta, besteen erdia kobratzen zuten.\nEgin zuen urtebete legez erdi kanpoan, numeroa eman zioten arte. Azkenian numeroa eman ziotenian, Safin bizi den arreba saiatu zen eramaten. Hezurretan gaitz bat izan behar du harek. Deklarazioa egin zuen, urtian hainbat mila peseta irabazten zituela. Eta, hala ere: Diru horrekin ezin duzu arreba mantendu, esan zioten. Korbatako batzuk joan ziren etxera. Arrebak lo egin behar zuen kuartoa erakusteko eskatu zioten. Bere kuartoa erakutsi zien, etzitzaien nahikoa iruditu. Han etzela tokirik, arreba eramatekotan pisu bat alkilatu behar zuela. Baina, pisua alkilatzeko, beste permiso bat behar zuen. Aurrena etxebizitza aldaketa eskatu behar zuela, holako zerbait. Bilatu zuen etxe bat. Etzioten alkilatu nahi izan, hiru lau tokitan eman zioten ezetza. Etsita zegoen, etzekien zer egin. Herrira itzuli? Bertan hilda nahiago zuen, bakarrik, lanik ez izan arren. Eskutsik itzuli zirenak erotu zirela esaten zuen.\nEta, poliziek etzioten bakerik ematen. Nola bai baitzekiten paperik etzuela. Noiznahi gelditu, katxeatu... Etakoei bezela, esaten zuen. Behin mendira eraman zuten, pasara bat eman, diru denak kenduta han utzi zuten. Horregatik beldurra zien. Trenetik jeitsita, pasma ikusten bazuen, atzera igo egiten zen. Pilo bat flipatzen zuen txakur bat ikusten zuen bakoitzian.\nNiri ere, dudan itxuragatik, behin baino gehiagotan geldiarazi zidaten. Ertzainak: E tú, qué llevas ahí? Ez, ni hemengoa naiz, nik. Bale, bale, sigue.\nBeste behin, mugan, madero batek: E tú, ven aquí. Inazio furgonetan zen, ni estazioan, Paristik zetorren monja baten zai. Muga pasatu nahi zuten familia batzuk harrapatu zituzten. Morenoak, ijitoak edo, Errumaniakoak ez ote ziren. Eta: ya baninderamaten. Tranquilo, tranquilo, nik. Atxiki zidaten, eseriarazi, paperak ikusi, konprobatu zituzten. Bale, bale.\nAurrena larruaren koloreari begiratzen baitiote. Gero urduri balin bazaude, horrek ere asko esan nahi du. Horregatik, lasai egotia da onena.


Arte eszenikoen sustapenean eta ikusgaitasunean egindako lana - Nontzeberri\nHasiera/ESZENA/Arte eszenikoen sustapenean eta ikusgaitasunean egindako lana\nArtekalek, Euskal Herriko Kaleko Arte Eszenikoen Elkarteak, Rosa María García Cano 2018 Saria lortu du, arte eszenikoen sustapenean, ikusgaitasunean eta balorizazioan egindako lanarengatik. Hainbat proposamenen artean, Artekale saridun suertatu da arte eszenikoen alde egindako lanarengatik.\nEpaimahaiak saria ematerako orduan sortzaileak, programatzaileak eta banatzaileak biltzen dituen elkarte profesionala izatearen berezitasuna azpimarratu du eta modu berezian baloratu du “kaleko arteen hedapenerako egiten duen lan komuna eta egonkorra, Euskadi barruan eta kanpoan, sektoreko eragile guztien arteko lankidetzaren eredu gisa aintzatetsiz”.\nArtekalek datorren abuztuaren 22an jasoko du saria Ciudad Rodrigoko (Salamanca) Montarco jauregian, Gaztela Leongo Antzerki Azokaren topaketa profesionalen barruan.\nArtekale 2004an sortu zen, euskal lurraldean kale arteak balioan jarri, sustatu eta zabaltzeko asmoarekin. Izaera berezidun elkartea, sektoreko alor ezberdinak elkarlanean bateratu ditu: konpainiak, banatzaileak, azokak eta jaialdiak. Helburu batekin, Kale Arteen duintasunaren alde lan egiteko.\nDuela aste batzuk, Artekalek Nazio Batuen Erakundeari Kaleko Arte Eszenikoen Nazioarteko Eguna modu ofizialean sortzea proposatzea erabaki du. Uztailaren 7a proposatu da, Nazio Batuetako kide diren herrialde guztietan ospatzeko. “Artekalen bilduta dauden artistek, egileek, programatzaileek eta teknikariek, merkatuak dena hartzen duen eta adierazpen librea zalantzan jartzen den unean, argi eta garbi errebindikatu nahi dute badaudela Kaleko Arte Eszenikoen bitartez ikusi, partekatu eta ezagutu beharreko gauzak”.


Oronak bere igogailuen energia-kontsumo garbia zero izatea lortu du — Orona\nOronak bere igogailuen energia-kontsumo garbia zero izatea lortu du\nAlemanian egin den Europako Igogailuen Biltzarraren zortzigarren edizioan parte hartu du.\nOrona hiri-mugikortasuneko irtenbideetan espezializatutako konpainia da, eta Hernaniko egoitzan dituen bi igogailuen energia-kontsumo garbia zero izatea lortu du. Konpainiak Heilbronn-eko Akademia teknikoak urriaren 16an eta 17an Villingen-en (Alemania) egin duen Europako Igogailuen Biltzarraren zortzigarren edizioan aurkeztu ditu proiektuaren emaitzak. ‘Zero Energy Buildings and Self Sustainable Lifts’ izenburuko aurkezpenean eman du emaitzen berri Oronak. Hitzaldian, energia-kontsumorik ez edukitzeko diseinatuta dagoen Orona Zero eraikineko bi igogailuak jarri ditu adibide gisa. Horretarako, igogailuek energia metatzeko sistemak eta panel fotovoltaikoak dituzte energia-iturri berriztagarria sortzeko iturritzat. Ekipoak bost hilabetez datuak erregistratu ditu. Datuen azterketak erakusten digu energia metatzeko eta elektrizitate-beharrak murrizteko ahalmena duela, eta, ondorioz, asko aurrezten dela. Igogailu independenteei esker, argiaren fakturan % 85eraino aurrez daiteke eta energia-kontsumoa zero izatea lortu.\nProiektu hau Oronak iraunkortasunarekin eta energetikoki eraginkorrak diren produktuak garatzearekin duen konpromisoaren baitan gauzatu da; izan ere, Europan, eraikinen kontsumoa energia-kontsumo osoaren % 40 ingurukoa da. Azken urteotan, Oronak lortu du igogailu arrunten energia-kontsumoa % 75 murriztea, eta ekarpen hori oso garrantzitsua da Eraikinen Energia Kontsumoaren Zuzentaraua betetzeko. Zuzentarau berriaren arabera, Europako Batasuneko eraikin berrien energia-kontsumo ia hutsekoa izan behar du 2020aren amaierarako.\nEuropako Igogailuen Biltzarra bi urtean behin egiten da, eta igogailuen sektoreari zuzenduta dago. Bigarren aldia da Oronak parte hartzen duela. Aurten, 22 herrialdetako 150 pertsona baino gehiago bildu ditu. Ekitaldiaren zortzigarren edizioak nazioarteko estandarrak, nazioarteko elkarteen lorpenak eta teknologia izan ditu ardatz gisa. Oronak kasu bera aurkeztu zuen Go Mobility Azokan, ‘Zero Energy Buildings and Self Sustainable Lifts’ izeneko hitzaldian. Azoka Europa hegoaldeko energia-metaketaren eta mugikortasun iraunkorraren industriarentzako topagunea da. Azaroaren 27an eta 28an egin zen, FICOBAn, eta Oronak energia-iturri berriztagarrietarako konexioa eta horren geroko biltegiratzea kontzeptu berritzailearekin lotutako teknologiak aurkeztu zituen bertan. Igogailuen sektoretan duten aplikazioaren berri eman zuen, eta Orona Ideo Berrikuntza Ekosistemaren barruan kokatu.


ELHUYAR Basque Research - Albistea: Bihotz-gutxiegitasuna izateko arriskua areagotzen duen molekula bat identifikatu dute\nHasiera > Albisteak > Bihotz-gutxiegitasuna izateko arriskua areagotzen duen molekula bat identifikatu dute\nBihotz-gutxiegitasuna izateko arriskua areagotzen duen molekula bat identifikatu dute\nNoiz argitaratua: 09/04/24 | Kategoria: Ikerketa | Gaiak: #Osasuna\nBihotz-gutxiegitasuna garatzeko prozesuan funtsezkoa den entzima bat identifikatu du Nafarroako Unibertsitateko Ikerketa Mediko Aplikatuaren Zentroko (CIMA) ikertzaile-talde batek. Zehazki, bihotz-gaixotasun kronikoak dituzten pazienteen bihotzean zuntz-ehuna metatzen parte hartzen du entzimak, baita bihotzaren funtzioa hondatzen ere.\nLana Hypertension aldizkarian argitaratu dute, eta Hipertentsioaren eta Gaixotasun Kardiobaskularren Bikaintasun Sare Europarraren proiektu baten zati bat da; proiektuan, Belgikako, Herbehereetako, Italiako, Britainia Handiko, Frantziako, Alemaniako, Finlandiako eta Poloniako zenbait ikerketa-talde ari dira parte hartzen. Halaber, proiektua Gaixotasun Kardiobaskularrak Ikertzeko Sare Espainiarraren parte da.\nEspainian 45 urtetik gorako 1.250.000 lagun baino gehiago daude bihotz-gutxiegitasunak jota. Horien erdiek baino gehiagok bost urtetik beherako bizi-itxaropena dute. Frogatuta dago bihotzean fibrosia metatzeak eragin erabakitzailea duela bihotz-gutxiegitasuna garatzen, bihotzeko gaixotasun kronikoak dituzten pazienteetan.\nKardiopatiek jotako pazienteak tratatzeko bide berriak\nCIMAren ikerketak lisil oxidasa entzimaren espresioa aztertu du, miokardioaren zuntz-ehunaren kantitatea erregulatzen duen entzimarena. Ikerketaren ikertzaile nagusiak, Begoña López doktoreak, azaldu duenez, metodo molekularren eta histologikoen bitartez, ikusi dute bihotz-gutxiegitasunak jotako pazienteen miokardioak neurriz gain dituela entzima hori eta entzimak sortzen duen kolageno-zuntza. Faktore horiek lotuta daude bihotzaren funtzioa hondatzearekin.\nIkertzaileen arabera, ikerketak frogatu du gaur egun bihotz-gutxiegitasunak jotako pazienteentzat erabiltzen diren botika batzuek ez dutela lisil oxidasa entzima inhibitzen, eta, gainera, ez dutela fibrosia gutxitzen, ezta bihotzaren funtzioa hobetzen ere. Erabilera hain zabala ez duten botika batzuek, aldiz, badituzte propietate onuragarri horiek. Egindako lanak bide berriak ireki ditu kardiopatiaren batek jotako pazienteak tratatzeko, aipatutako entzimaren inhibizioan oinarrituta. Hala, bihotz-gutxiegitasuna garatzea saihestuko lukete, dio Begoña Lópezek.


Fiskalak ez du helegiterik aurkeztu, eta Zigor Garro ostegunean geratuko da baldintzapean aske | Politika | Berria\nFiskalak ez du helegiterik aurkeztu, eta Zigor Garro ostegunean geratuko da baldintzapean aske\nBera da Frantziak baldintzapeko askatasuna emandako Hegoaldeko lehen presoa. Mont-de-Marsanen dago Garro, eta eskumuturreko elektronikoa erabiliz bukatuko du zigorra, datorren udaberrian.\nZigor Garro, iaz, Zokoan, amaren ehorzketan. Bob Edme\nZigorrak Ezartzeko Parisko Dei Auzitegiak joan den ostiralean Zigor Garro euskal presoa (Errenteria, Gipuzkoa, 1975) baldintzapean aske uzteko eskaera onartu ondoren —termino juridikoa zigor egokitzapena da—, fiskalak 24 orduko epea zeukan erabakiaren aurkako helegite bat aurkezteko, eta, aurkeztuz gero, Garro askatzea trabatuko luke, baina ez du aurkeztu, eta presoa datorren ostegunean aterako da kartzelatik, Mont-de-Marsanekotik (Okzitania). Eskumuturreko elektronikoa erabiliz bukatuko du espetxe zigorra, 2020ko udaberrian. Iazko otsailetik dago Mont-de-Marsanen; harena izan zen Frantziako Gobernuak euskal ordezkaritzarekin osatutako mahaiko elkarrizketen ondorioz egindako lehen gerturatzea.\nUrriaren 23an egin zuten Garro baldintzapean aske uzteari buruzko auzi saioa, eta, ohi ez bezala, prokuradorea ez zen agertu presoa askatzearen kontra. Fiskalak oraindik ia astebeteko epea du helegite bat aurkezteko, baina, kasu horretan, euskal presoa kalera ateratzen ahalko da. Azken hilabeteetan behin baino gehiagotan eman diote presondegitik ateratzeko baimena: iazko otsailean, amaren ehorzketan izan zen, Zokoan (Lapurdi), eta, geroztik, lanari lotutako zenbait hitzordu izan ditu aurtengo udan eta ikasturte hasieran.\n2006an atzeman zuten, Quezac herrian (Lozere, Frantzia), ETArekin lotuta; 2014an, hamazazpi urteko kartzela zigorrera kondenatu zuten.\nGarro da Frantziak baldintzapekoa eman dion Hego Euskal Herriko lehen presoa. Frantziako Kontseilu Konstituzionalaren ebazpen baten ondorioz —duela bi hilabete eta erdi jakin zen—, Hegoaldeko euskal presoak ere hasi dira baldintzapean askatzeko eskatzen. Garrok ez ezik, Alaitz Areitiok ere eskatu zuen, orain aste batzuk. Zigor Merodiok ere galdegin zuen, baina aske geratu zen gero, zigorra beteta. Garroz eta Areitioz gain, Hegoaldeko beste hamar preso bide bera jorratzeko moduan dira, bakoitza bere garaian, eta batzuk hasi dira horretan.


topic_facet:"Mekanizazioa (Heziketa Zikloa). Erdi maila" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Instalazio domotikoen eta automatikoen konfigurazioa (Modulua)" author_facet:"IRALE (2005-2006 ikasturtea)" genre_facet:"EIMAk onetsitako materialak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Instalazio domotikoen eta automatikoen konfigurazioa (Modulua) Egilea: IRALE (2005-2006 ikasturtea) Generoa / Forma: EIMAk onetsitako materialak\n1 Automatismo Elektrikoak, Pneumatikoak eta Hidraulikoak (Modulua) 1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazio-teknikak (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Instalazio domotikoen eta automatikoen konfigurazioa (Modulua) 1 Instalazioa eta mantenimendua (Lanbide Arloa) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Sistema automatizatuak (Modulua) 1 Sistema elektroteknikoak eta automatizatuak (Heziketa zikloa). Goi maila 1 Sistema sekuentzial programagarriak (Modulua) Guztiak ikusi ... gutxiago ...


Eskolarako materiala – COLEGIO COAMIBILBAO IKASTETXEA\nHemen duzu erantsita eskolako etapa desberdinentzako materiala.\nLehen Hezkuntzako 4. mailatik aurrera, ikasleek (1×1 proiektuan barne) chromebook bat erabiltzen dute gelako beste tresna bat bezala, baina ez da hau erabiltzen duten tresna bakarra: koadernoek ez dute eguneroko lanean beren lekua galduko.\nLehen Hezkuntzako 4., 5. eta 6. mailetan ikasketa-plataformak erabiltzen dira (Classroom), eta baita irakasleek prestatutako eta egokitutako materialak ere. Modu horretan testu liburuen gastua murriztu ahal da.\nDBHn liburu digital bat bakarrik erabiltzen dute. Beste material guztia irakasleek prestatu eta antolatzen dute ikasketa-plataformen bidez (Classroom, MOODLE).


Espainiako erregaien prezioak maximo berrietara iritsi dira, eta %26,9 igo dira urte hasieratik | Consumer\nEspainiako erregaien prezioak maximo berrietara iritsi dira, eta %26,9 igo dira urte hasieratik\nBerunik gabeko 95 gasolina, gehien kontsumitzen dena, gaur 1,099 euro kostatzen da litroko\nEspainian saltzen diren erregai guztien batez besteko prezioek maximo historiko berri bat izan dute, eta urtarriletik %26,9ko batez besteko igoera metatu dute, “Katrina” urakanak Estatu Batuetako findegietan eragindako ondorioek bultzatuta.\nHala, berunik gabeko 95 gasolina, gehien kontsumitzen dena, 1,099 euro kostatzen da gaur egun litroko, 25,8 zentimo (lehengo pisuetatik 41) pasa den urtarrilaren 1ean baino garestiagoa, hau da, %30,68 gehiago. 98 oktanoko berunik gabeak ere portzentaje bera du, eta, batez beste, 1,214 euro saltzen dira litroko, 28,6 zentimo -46 pezeta – urtearen hasieran zuen prezioa baino gehiago.\nBerunik gabekoak 91,3 zentimotik 1,186 eurora igaro dira aldi berean, hau da, %29,9ko igoera izan du. A gasolioak, gehien kontsumitzen den erregaiak, %21,41eko igoera izan du aurten, eta 98,1 zentimo, 17,3 zentimo (28 pezeta) gehiago ordaindu ditu. Dieselaren aldaera ekologikoak, A gasolio berriak, 1,021 euroko prezioa du, urte hasieran zuen prezioa baino %21,98 garestiagoa, 18,8 zentimoko igoera -30 pezeta.\nAzken zortzi egunetan, Espainian saltzen diren hiru gasolina-motak %5,55 igo dira batez beste, eta bi gasolioarenak %2,24.\nPrezioen igoera hori “Katrina” urakanaren ondorioz gertatu da. Izan ere, urakanak geldiarazi egin ditu Louisiana eta Missisipi (AEB) findegien jarduera eta Mexikoko Golkoko zenbait petrolio-plataformaren ekoizpena, eta gasolinaren kotizazioa 100 dolar baino gehiago igo da joan den asteartetik asteazkenera bitartean.\nerregaiak Espainia gasolina-eu


Geroz eta heterosexual gutxiago — Gaztezulo\nGeroz eta heterosexual gutxiago\nGeroz eta heterosexual gutxiago Aniztasuna eta joera sexual ezberdinak ikusgarriago izateak belaunaldi berrietan modu positiboan eragin du, geroz eta gazte gutxiago identifikatuz heterosexual huts bezala. Hori dio behintzat Espainiar Estatuko CIS erakundeak egin duen ikerketa batek; eta dirudienez, hori da joera orokorra inguruko herrialdeetan ere. https://www.gaztezulo.eus/albisteak/geroz-eta-heterosexual-gutxiago https://www.gaztezulo.eus/albisteak/geroz-eta-heterosexual-gutxiago/@@download/image/diversidad-sexual-y-de-genero.jpg\nAniztasuna eta joera sexual ezberdinak ikusgarriago izateak belaunaldi berrietan modu positiboan eragin du, geroz eta gazte gutxiago identifikatuz heterosexual huts bezala. Hori dio behintzat Espainiar Estatuko CIS erakundeak egin duen ikerketa batek; eta dirudienez, hori da joera orokorra inguruko herrialdeetan ere.\nHonela, 2016an burutu zen galdetegian %90 definitzen ziren heterosexual, oraingoan berriz gazteen %82,7. Izan ere, joera sexual ezberdinak ikusgarriago bilakatu dira azken urteetan, batez ere Z belaunaldiaren artean (1994-2010 bitarte jaiotakoak) eta baita azken millennial-en artean ere.\nAzken datuak hau baieztatzera datoz: geroz eta gazte gutxiago identifikatzen da heterosexual bezala. Testuinguru onuragarri batean eta legeak lagundurik ikusgarritasun handiagoa lortzen dute beste joerek eta sexualitatearen ikuskera naturalago bat ari da zabaltzen, nahiz eta Samuel-en kasua bezalakoek garbi uzten duten oraindik bide asko dagoela egiteko normalizaziorantz, LGTBI fobiatik askatzeko eta estigma uxatzeko.\nHonela beraz, Espainiar Estatuan burutu den galdetegiaren arabera, 18-24 urte bitarteko gazteen %16,4 heterosexuala ez den beste identitate batekin definitzen da. 2016an burututako galdetegian, kopuru hau baxuagoa zen.\nZifretatik harago, argi dago, gazteen artean iruditeria aldatu egin dela, eta geroz eta gehiagok irudikatu ditzakete joera ezberdinak heterosexualaz gaindi. Gainera, sekula baino pertsona gehiagok jartzen dute ezbaian euren joera sexuala. Aurrerapausoa eztabaida ezina da beste hamarkadekin alderatuta. Izan ere, adituek diote 55 urtetik gorakoen artean heterosexualak ez direnen kopuruak ez duela %1 ere lortzen, nahiz eta horrek ez duen esan nahi ez daudenik. Egun ordea, zigor sozial gutxiago dagoenez, inoiz baino gazte gehiago azaltzen dira diren bezalaxe. Ea ba bide honetan jarraitzen dugun, eta LGTBI fobia gizartetik erauzten dugun!


Paradoxa. Noticias de Gipuzkoa\npor Jorge Giménez Bech\nSakon barneratu zen Mikel Laboa, bere Lekeitio artegagarri haien bidez, komunikazioaren eta inkomunikazioaren arteko dialektikan. Konbentzio guztietatik aske, hain kuttunak zituen txorien eran hegaldatzen ziren aho-sudur-bihotzez ekoiztutako soinu-doinuak, entzulea eskutik helduta. Arte garaikidearen gailurretara eraman zuen, hala, tradizio zaharrenetik jasotako sorgin-hizkerazko Baga, biga, higa hartan zabaldu zuen bidea.\nMikel, ordea, 2008an joan zitzaigun oroimenaren paraje leunetara kantari. Sare sozialak hasiak ziren beren harreman-amaraun sarria ehuntzen, baina ordenagailuetako pantaila zuten, oraindik, erresuma nagusi. Handik oso gutxira gertatu zen jauzi nire ustez benetan kualitatiboa: sakeleko gailu txikietarainoko jauzia. Eta, espero zitekeenez, sare sozialen zerbitzura jarritako teknologiaren adar berriak erabat kolonizatu ditu oraintsu arte gehienok hizketarako baizik erabiltzen ez genituen makinatxoak.\nKoska batez estutu dugu mendebaldeko gizaki garaikidea, antza, definitzen duen ezaugarririk markatuena: informazio guztia gertakarien abiadan jasotzeko irrika, berehala nork bere sarean hedatzeko. Sistemak bere aukera egin du: formatu laburra nagusitu da, garbi; baina jibarizazioaren bidetik, zoritxarrez, eta ez Axularren gomendio argiarenetik: "Ez zail, baizik erraz. Ez itxi, baizik zabal. Ez pisu, baizik arin eta atsegin".\nTxantxa eta ateraldiaren itxuraz leuntzen dira sareetan dabiltzan mezu asko eta asko, edota, beste muturrean, erranairu zaharraren toga janzten dute, epaia sarean iltza-tzeko, garai batean elizako atean bezala. Batera nahiz bestera, ordea, bizkortasuna, berehalakotasuna da urrezko araua, eta gertutasuna bilatzen da, espontaneotasuna gidari eta nolabaiteko konplizitate baten babesean. Eta ezin da ukatu, jakina, horiek positibotik daukatena, baina ez dira aski komunikaziotik ezagutzarako bidea egiteko…\nAspaldi emana zen abisua, egia da. Egunkarien kasuan, adibidez, uholde digitala iristerako, urte mordoska zen haien itxura eredu bisualagoetara lerratzen ari zela. Bazen, izan ere, kirol kazeten eredua orokortzea lotsarik batere gabe proposatzen (ala iragartzen?) zuenik: testu urri, irudi ugari. Irakurtzeko nagi direnentzako egunkariak, alegia. Eta, jakina, era guztietakoak izaten ziren horretarako arrazoiak: irakurtzeko gero eta denbora gutxiago; informazioaren ugaritasunak legetzat ezartzen duen arintasunaren aldeko apustua; ikusentzunezkoek konfiguratutako belaunaldi gazteengana iristeko premia…\nDenak egia, seguru asko. Denak suizida.\nInformazioak, komunikazioak bezala eta hein berean, giza-izpiritua ernaldu behar du, lotura berriak sorrarazi, kontzientzia astindu, sen kritikoa zorroztu. Eta horrek erri-tmo jakin bat eskatzen du, sosegua, trenpu egokia. Sare sozialetan lehenesten ez diren kontuak, hain zuzen.\nHortxe, paradoxa: Laboa handia gai zen, artegintzaren bidetik, soinu berez ulertezinez komunikazio aberatsa sortzeko; ez ote gara, gaur, zeinu guztiz ulergarriez zabaltzen ari inkomunikazioaren basamorturik pobreena…